บริษัท สีเดลต้า จำกัด (มหาชน) และบริษัทย่อย

หมายเหตุประกอบงบการเงิน

สำหรับปี สิ้นสุดวันที่ 31 ธันวาคม 2563

1. **ข้อมูลทั่วไป**

*การจดทะเบียน* : บริษัท สีเดลต้า จำกัด (มหาชน) (“บริษัท”) เป็นนิติบุคคลซึ่งจัดตั้งและมีภูมิลำเนาในประเทศไทย เมื่อวันที่ 16 กรกฎาคม 2542 และแปรสภาพเป็นบริษัทมหาชนจำกัด เมื่อวันที่ 17 กรกฎาคม 2563

*ที่ตั้งบริษัท* : สำนักงานใหญ่ เลขที่ 157 ซอยฉลองกรุง 31 แขวงลำปลาทิว เขตลาดกระบัง กรุงเทพมหานคร

: สาขา 1 เลขที่ 55 ถนนเทียมร่วมมิตร แขวงห้วยขวาง เขตห้วยขวาง กรุงเทพมหานคร

: สาขา 2 เลขที่ 159 ซอยฉลองกรุง 31 แขวงลำปลาทิว เขตลาดกระบัง กรุงเทพมหานคร

*ธุรกิจหลัก* : ผลิตและจำหน่ายสีและเคมีภัณฑ์

*ผู้ถือหุ้นรายใหญ่* : กลุ่มตระกูลนายอาจณรงค์ ตั้งคารวคุณ โดยถือหุ้นในอัตราร้อยละ 96.18

(2562 : ร้อยละ 100)

***การแพร่ระบาดของโรคติดเชื้อไวรัสโคโรนา 2019***

สถานการณ์การแพร่ระบาดของโรคติดเชื้อไวรัสโคโรนา 2019 ที่ปัจจุบันได้ขยายวงกว้างขึ้นอย่างต่อเนื่อง ทำให้เกิดการชะลอตัวของเศรษฐกิจ และมีผลกระทบต่อธุรกิจและอุตสาหกรรมส่วนใหญ่ สถานการณ์ดังกล่าวอาจนำมาซึ่งความไม่แน่นอนและผลกระทบต่อสภาพแวดล้อมของการดำเนินธุรกิจ

อย่างไรก็ตาม ฝ่ายบริหารของกลุ่มบริษัทจะติดตามความคืบหน้าของสถานการณ์ดังกล่าวอย่างต่อเนื่องและจะประเมินผลกระทบทางการเงินเกี่ยวกับมูลค่าของสินทรัพย์ ประมาณการหนี้สินและหนี้สินที่อาจจะเกิดขึ้นอย่างสม่ำเสมอ อนึ่งระดับความรุนแรงของผลกระทบขึ้นอยู่กับมาตรการควบคุมการแพร่กระจายของภาครัฐและระยะเวลาในการแพร่ระบาดของไวรัสดังกล่าว

**2. เกณฑ์ในการจัดทำงบการเงิน**

*2.1 งบการเงินนี้ได้จัดทำขึ้นตามมาตรฐานการรายงานทางการเงินที่กำหนดในพระราชบัญญัติวิชาชีพบัญชีพ.ศ.2547 และข้อกำหนดภายใต้พระราชบัญญัติหลักทรัพย์และตลาดหลักทรัพย์ โดยแสดงรายการในงบการเงินตามข้อกำหนดในประกาศกรมพัฒนาธุรกิจการค้า*

งบการเงินฉบับภาษาไทยเป็นงบการเงินฉบับที่บริษัทฯใช้เป็นทางการตามกฎหมาย งบการเงินฉบับภาษาอังกฤษแปลจากงบการเงินฉบับภาษาไทยนี้

งบการเงินนี้ได้จัดทำขึ้นโดยใช้เกณฑ์ราคาทุนเดิมเว้นแต่จะได้เปิดเผยเป็นอย่างอื่นในนโยบายการบัญชี

*2.2 เกณฑ์ในการจัดทำงบการเงินรวม*

งบการเงินรวมนี้ได้จัดทำขึ้นโดยรวมงบการเงินของบริษัท สีเดลต้า จำกัด (มหาชน) และบริษัทย่อย (รวมกันเรียกว่า “กลุ่มบริษัท”) ดังนี้



* บริษัทจะถือว่ามีการควบคุมกิจการที่เข้าไปลงทุนหรือบริษัทย่อยได้ หากบริษัทมีสิทธิได้รับหรือ มีส่วนได้เสียในผลตอบแทนของกิจการที่เข้าไปลงทุน และสามารถใช้อำนาจในการสั่งการกิจกรรมที่ส่งผลกระทบอย่างมีนัยสำคัญต่อจำนวนเงินผลตอบแทนนั้นได้
* บริษัทนำงบการเงินของบริษัทย่อยมารวมในการจัดทำงบการเงินรวมตั้งแต่วันที่บริษัทมีอำนาจในการควบคุมบริษัทย่อย จนถึงวันที่บริษัทสิ้นสุดการควบคุมบริษัทย่อยนั้น
* งบการเงินของบริษัทย่อยได้จัดทำขึ้นโดยใช้นโยบายการบัญชีที่สำคัญเช่นเดียวกันกับของบริษัท
* ยอดคงค้างระหว่างกลุ่มบริษัท รายการค้าระหว่างกันที่มีสาระสำคัญได้ถูกตัดออกจากงบการเงินรวมนี้แล้ว
* ส่วนของผู้มีส่วนได้เสียที่ไม่มีอำนาจควบคุม คือ จำนวนกำไรหรือขาดทุนและสินทรัพย์สุทธิของบริษัทย่อยส่วนที่ไม่ได้เป็นของบริษัท และแสดงเป็นรายการแยกต่างหากในส่วนของกำไรหรือขาดทุนรวม และส่วนของผู้ถือหุ้นในงบแสดงฐานะการเงินรวม

*2.3 บริษัทจัดทำงบการเงินเฉพาะกิจการโดยแสดงเงินลงทุนในบริษัทย่อยตามวิธีราคาทุน*

**3. มาตรฐานการรายงานทางการเงินใหม่**

*3.1 มาตรฐานการรายงานทางการเงินใหม่ที่เริ่มมีผลบังคับใช้ในงวดปัจจุบัน*

กลุ่มบริษัทได้นำมาตรฐานการรายงานทางการเงินและการตีความมาตรฐานการรายงานทางการเงินฉบับปรับปรุง (ปรับปรุง 2562) และฉบับใหม่จำนวนหลายฉบับ ซึ่งมีผลบังคับใช้สำหรับงบการเงินที่มีรอบระยะเวลาบัญชีที่เริ่มในหรือหลังวันที่ 1 มกราคม 2563 มาถือปฏิบัติ มาตรฐานการรายงานทางการเงินดังกล่าวได้รับการปรับปรุง หรือจัดให้มีขึ้นเพื่อให้มีเนื้อหาเท่าเทียมกับมาตรฐานการรายงานทางการเงินระหว่างประเทศ โดยส่วนใหญ่เป็นการอธิบายให้ชัดเจนเกี่ยวกับวิธีปฏิบัติทางการบัญชีและการให้แนวปฏิบัติทางการบัญชีกับผู้ใช้มาตรฐาน การนำมาตรฐานการรายงานทางการเงินดังกล่าวมาถือปฏิบัตินี้ ไม่มีผลกระทบอย่างเป็นสาระสำคัญต่องบการเงินของกลุ่มบริษัท อย่างไรก็ตามมาตรฐานการรายงานทางการเงินฉบับใหม่ซึ่งได้มีการเปลี่ยนแปลงหลักการสำคัญ สามารถสรุปได้ดังนี้

***มาตรฐานการรายงานทางการเงิน กลุ่มเครื่องมือทางการเงิน***

มาตรฐานการรายงานทางการเงิน กลุ่มเครื่องมือทางการเงิน ประกอบด้วย มาตรฐานและการตีความมาตรฐาน จำนวน 5 ฉบับ ได้แก่

*มาตรฐานการรายงานทางการเงิน*

ฉบับที่ 7 การเปิดเผยข้อมูลเครื่องมือทางการเงิน

ฉบับที่ 9 เครื่องมือทางการเงิน

*มาตรฐานการบัญชี*

ฉบับที่ 32 การแสดงรายการเครื่องมือทางการเงิน

*การตีความมาตรฐานการรายงานทางการเงิน*

ฉบับที่ 16 การป้องกันความเสี่ยงของเงินลงทุนสุทธิในหน่วยงานต่างประเทศ

ฉบับที่ 19 การชำระหนี้สินทางการเงินด้วยตราสารทุน

มาตรฐานการรายงานทางการเงินกลุ่มดังกล่าวข้างต้น กำหนดหลักการเกี่ยวกับการจัดประเภท และการวัดมูลค่าเครื่องมือทางการเงินด้วยมูลค่ายุติธรรมหรือราคาทุนตัดจำหน่ายโดยพิจารณาจากประเภทของตราสารทางการเงิน ลักษณะของกระแสเงินสดตามสัญญา และแผนธุรกิจของกิจการ (Business Model) หลักการเกี่ยวกับวิธีการคำนวณการด้อยค่าของเครื่องมือทางการเงินโดยใช้แนวคิดของผลขาดทุนด้านเครดิตที่คาดว่าจะเกิดขึ้น และหลักการเกี่ยวกับการบัญชีป้องกันความเสี่ยง รวมถึงการแสดงรายการและการเปิดเผยข้อมูลเครื่องมือทางการเงิน

การนำมาตรฐานกลุ่มนี้มาถือปฏิบัติ มีผลกระทบต่องบการเงินของกลุ่มบริษัท จากการรับรู้รายการผลขาดทุนด้านเครดิต โดยกลุ่มบริษัทรับรู้ผลขาดทุนด้านเครดิตที่คาดว่าจะเกิดขึ้นต่อสินทรัพย์ทางการเงินโดยไม่จำเป็นต้องรอให้เหตุการณ์ที่มีการด้อยค่าด้านเครดิตเกิดขึ้นก่อน กลุ่มบริษัทจะใช้วิธีการอย่างง่ายในการพิจารณาค่าเผื่อผลขาดทุนที่คาดว่าจะเกิดขึ้นตลอดอายุสำหรับลูกหนี้การค้า กลุ่มบริษัทนำมาตรฐานการรายงานทางการเงินฉบับนี้มาถือปฏิบัติ โดยรับรู้ผลกระทบสะสมของการนำมาตรฐานการรายงานทางการเงินฉบับนี้มาถือปฏิบัติครั้งแรกโดยปรับปรุงกับกำไรสะสม ณ วันที่ 1 มกราคม 2563 และไม่ปรับย้อนหลังงบการเงินปีก่อนที่แสดงเปรียบเทียบ ผลสะสมของเปลี่ยนแปลงนโยบายการบัญชีแสดงอยู่ในหมายเหตุประกอบงบการเงินข้อ 4

***มาตรฐานการรายงานทางการเงิน ฉบับที่ 16 เรื่อง สัญญาเช่า***

มาตรฐานการรายงานทางการเงิน ฉบับที่ 16 ใช้แทนมาตรฐานการบัญชี ฉบับที่ 17 เรื่อง สัญญาเช่า และการตีความมาตรฐานบัญชีที่เกี่ยวข้อง *มาตรฐาน*ฉบับนี้ได้กำหนดหลักการของการรับรู้รายการ การวัดมูลค่า การแสดงรายการและการเปิดเผยข้อมูลของสัญญาเช่า และกำหนดให้ผู้เช่ารับรู้สินทรัพย์และหนี้สินสำหรับสัญญาเช่าทุกรายการที่มีระยะเวลาในการเช่ามากกว่า 12 เดือน เว้นแต่สินทรัพย์อ้างอิงนั้นมีมูลค่าต่ำ

การบัญชีสำหรับผู้ให้เช่าไม่มีการเปลี่ยนแปลงอย่างมีสาระสำคัญจากมาตรฐานการบัญชี ฉบับที่ 17 ผู้ให้เช่ายังคงต้องจัดประเภทสัญญาเช่าเป็นสัญญาเช่าดำเนินงานหรือสัญญาเช่าเงินทุน

มาตรฐานรายงานทางการเงินฉบับนี้ไม่มีผลกระทบอย่างมีสาระสำคัญต่องบการเงินของกลุ่มบริษัท

***แนวปฏิบัติทางการบัญชี เรื่อง มาตรการผ่อนปรนชั่วคราวสำหรับทางเลือกเพิ่มเติมทางบัญชีเพื่อรองรับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19)***

สภาวิชาชีพบัญชีได้ประกาศใช้แนวปฏิบัติทางการบัญชี เรื่อง มาตรการผ่อนปรนชั่วคราวสำหรับทางเลือกเพิ่มเติมทางบัญชีเพื่อรองรับผลกระทบจากสถานการณ์การแพร่ระบาดของโรคติดเชื้อไวรัส โคโรนา 2019 (COVID-19) โดยมีวัตถุประสงค์เพื่อลดผลกระทบในบางเรื่องจากการปฏิบัติตามมาตรฐานการรายงานทางการเงินบางฉบับ และเพื่อให้เกิดความชัดเจนในวิธีปฏิบัติทางบัญชีในช่วงเวลาที่ยังมีความไม่แน่นอนเกี่ยวกับสถานการณ์ดังกล่าว

แนวปฏิบัติทางการบัญชีดังกล่าวได้ประกาศลงในราชกิจจานุเบกษาเมื่อวันที่ 22 เมษายน 2563 และมีผลบังคับใช้สำหรับการจัดทำงบการเงินของบริษัทที่มีรอบระยะเวลารายงานสิ้นสุดภายในช่วงเวลาระหว่างวันที่ 1 มกราคม 2563 ถึงวันที่ 31 ธันวาคม 2563

กลุ่มบริษัทเลือกใช้มาตรการผ่อนปรนชั่วคราวสำหรับทางเลือกเพิ่มเติมทางบัญชี ดังต่อไปนี้

* เลือกที่จะไม่ต้องนำข้อมูลที่มีการคาดการณ์ไปในอนาคต (Forward-looking information) มาใช้วัดมูลค่าของ ผลขาดทุนด้านเครดิตที่คาดว่าจะเกิดขึ้น ในกรณีที่กลุ่มบริษัทใช้วิธีการอย่างง่ายในการวัดมูลค่าของผลขาดทุนด้านเครดิตที่คาดว่าจะเกิดขึ้น
* เลือกที่จะไม่นำสถานการณ์ COVID-19 มาถือเป็นข้อบ่งชี้ของการด้อยค่า ตามมาตรฐานการบัญชี ฉบับที่ 36 เรื่อง การด้อยค่าของสินทรัพย์

*3.2 มาตรฐานการรายงานทางการเงินที่จะมีผลบังคับใช้สำหรับงบการเงินที่มีรอบระยะเวลบัญชีที่เริ่มในหรือหลังวันที่ 1 มกราคม 2564*

สภาวิชาชีพได้ประกาศใช้มาตรฐานการรายงานทางการเงินและการตีความมาตรฐานการรายงานทางการเงินฉบับปรับปรุง ซึ่งจะมีผลบังคับใช้สำหรับงบการเงินที่มีรอบระยะเวลบัญชีที่เริ่มในหรือหลังวันที่ 1 มกราคม 2564 มาตรฐานการรายงานทางการเงินดังกล่าวได้รับการปรับปรุงหรือจัดให้มีขึ้นเพื่อให้มีเนื้อหาเท่าเทียมกับมาตรฐานการรายงานทางการเงินระหว่างประเทศ โดยส่วนใหญ่เป็นการอธิบายให้ชัดเจนเกี่ยวกับวิธีปฏิบัติทางการบัญชีและการให้แนวปฏิบัติทางบัญชีกับผู้ใช้มาตรฐาน

ปัจจุบันฝ่ายบริหารของกลุ่มบริษัทอยู่ระหว่างการประเมินผลกระทบที่อาจมีต่องบการเงินในปีที่เริ่มนำมาตรฐานกลุ่มดังกล่าวมาถือปฏิบัติ

**4. ผลกระทบจากการเปลี่ยนแปลงนโยบายการบัญชีเนื่องจากการนำมาตรฐานการรายงานทางการเงินใหม่มาถือปฏิบัติ**

ตามที่กล่าวในหมายเหตุประกอบงบการเงินข้อ 3.1 กลุ่มบริษัทได้นำมาตรฐานการรายงานทางการเงิน กลุ่มเครื่องมือทางการเงิน มาถือปฏิบัติในระหว่างงวดปัจจุบัน โดยกลุ่มบริษัทได้เลือกปรับผลสะสมจากการเปลี่ยนแปลงโดยปรับปรุงกับกำไรสะสม ณ วันที่ 1 มกราคม 2563 และไม่ปรับย้อนหลังงบการเงินงวดก่อนที่แสดงเปรียบเทียบ

*4.1 ผลกระทบต่อกำไรสะสมต้นปี 2563 และสินทรัพย์หมุนเวียน จากการเปลี่ยนแปลงนโยบายการบัญชี เนื่องจากการนำมาตรฐานนี้มาถือปฏิบัติ แสดงได้ดังนี้*

งบแสดงฐานะการเงินรวม และเฉพาะกิจการ ณ วันที่ 1 มกราคม 2563





* 1. *ณ วันที่ 1 มกราคม 2563 การจัดประเภทรายการและการวัดมูลค่าของสินทรัพย์ทางการเงิน และหนี้สินทางการเงินตามที่กำหนดในมาตรฐานการรายงานทางการเงิน ฉบับที่ 9 และมูลค่าตามหลักการบัญชีเดิม แสดงได้ดังนี้*





**5. นโยบายการบัญชีที่สำคัญ**

*5.1 การรับรู้รายได้และค่าใช้จ่าย*

*รายได้จากการขายสินค้า*

รับรู้เมื่อกลุ่มบริษัทได้โอนอำนาจควบคุมในสินค้าให้แก่ลูกค้า กล่าวคือเมื่อมีการส่งมอบสินค้าแล้ว รายได้จากการขายแสดงตามมูลค่าสุทธิที่จะได้รับ หรือคาดว่าจะได้รับหลังจากหักประมาณการหนี้สินรับคืนและค่าส่งเสริมการขายสินค้า และส่วนลด และค่าธรรมเนียมปฏิบัติของธุรกิจโดยไม่รวมภาษีมูลค่าเพิ่ม และจะไม่รับรู้รายได้หากฝ่ายบริหารยังมีการควบคุมหรือบริหารสินค้าที่ขายไปแล้วนั้น หรือมีความไม่แน่นอนที่มีนัยสำคัญในการได้รับประโยชน์เชิงเศรษฐกิจจากการขายสินค้า โดยไม่อาจวัดมูลค่าของจำนวนรายได้และต้นทุนที่เกิดขึ้นได้อย่างน่าเชื่อถือ หรือมีความเป็นไปได้ค่อนข้างแน่นอนที่จะต้องรับคืนสินค้า

*รายได้จากขายสินค้าพร้อมบริการ (ตามหมายเหตุ ข้อ 38)*

สำหรับการขายสินค้ากึ่งสำเร็จรูปที่บริษัทต้องให้บริการผสมสีแก่ลูกค้ารายย่อยซึ่งเป็นลูกค้าทั่วไปของห้างหรือร้านค้า กลุ่มบริษัทระบุว่ามีภาระที่ต้องปฏิบัต 2 ภาระ โดยภาระที่ 1 เป็นการขายสินค้า รับรู้ตามที่กล่าวไว้ในเรื่องรายได้จากการขายสินค้า และภาระที่ 2 เป็นการบริการผสมสี รับรู้เมื่อปฏิบัติภาระเสร็จสิ้น ในการปันส่วนราคาให้กับภาระที่ต้องปฏิบัตินั้น เนื่องจากไม่มีราคาขายแบบเอกเทศ บริษัทจึงใช้วิธีอัตราส่วนของต้นทุนแต่ละภาระในการปันส่วน

ณ วันสิ้นรอบระยะเวลารายงาน กรณีบริษัทได้รับชำระเงินจากลูกค้าก่อนการปฏิบัติภาระที่ 2 เสร็จสิ้น(ถ้ามี) จำนวนเงินจากการปันส่วนราคาดังกล่าวจะรับรู้เป็นเงินรับล่วงหน้าตามสัญญา โดยแสดงเป็นส่วนหนึ่งของหนี้สินหมุนเวียนอื่นในงบแสดงฐานะการเงิน

*รายได้ค่าเช่าสำหรับสัญญาเช่าดำเนินงานรับรู้ในกำไรหรือขาดทุนโดยวิธีเส้นตรงตลอดอายุสัญญาเช่า*

*รายได้อื่นและค่าใช้จ่าย รับรู้ตามเกณฑ์คงค้าง*

*5.2 เงินสดและรายการเทียบเท่าเงินสด*

เงินสดและรายการเทียบเท่าเงินสด หมายถึง เงินสดและเงินฝากธนาคาร และเงินลงทุนระยะสั้นที่มีสภาพคล่องสูง ซึ่งถึงกำหนดจ่ายคืนภายในระยะเวลาไม่เกิน 3 เดือนนับจากวันที่ได้มาและไม่มีข้อจำกัดในการเบิกใช้

*5.3 สินค้าคงเหลือ*

สินค้าคงเหลือแสดงมูลค่าตามราคาทุนเข้าก่อนออกก่อนหรือมูลค่าสุทธิที่จะได้รับ แล้วแต่ราคาใด จะต่ำกว่า ราคาทุนดังกล่าวประกอบด้วย ต้นทุนวัตถุดิบ แรงงาน และค่าใช้จ่ายในการผลิต

มูลค่าสุทธิที่จะได้รับเป็นการประมาณราคาที่จะขายได้จากการดำเนินธุรกิจปกติหักด้วยค่าใช้จ่าย ที่จำเป็นโดยประมาณในการขาย

*5.4 เงินลงทุนในบริษัทย่อย*

เงินลงทุนในบริษัทย่อยที่แสดงอยู่ในงบการเงินเฉพาะกิจการ แสดงมูลค่าตามวิธีราคาทุนสุทธิจาก ค่าเผื่อการด้อยค่า (ถ้ามี)

* 1. เครื่องมือทางการเงิน

*นโยบายการบัญชีที่ถือปฏิบัติตั้งแต่วันที่ 1 มกราคม 2563*

กลุ่มบริษัทรับรู้รายการเมื่อเริ่มแรกของสินทรัพย์ทางการเงินด้วยมูลค่ายุติธรรม และบวกด้วยต้นทุนการทำรายการเฉพาะในกรณีที่เป็นสินทรัพย์ทางการเงินที่ไม่ได้วัดมูลค่าด้วยมูลค่ายุติธรรมผ่านกำไรหรือขาดทุน อย่างไรก็ตาม สำหรับลูกหนี้การค้าที่ไม่มีองค์ประกอบเกี่ยวกับการจัดหาเงินที่มีนัยสำคัญ กลุ่มบริษัทจะรับรู้สินทรัพย์ทางการเงินดังกล่าวด้วยราคาของรายการ ตามที่กล่าวไว้ในนโยบายการบัญชีเรื่องการรับรู้รายได้

*5.5.1 การจัดประเภทรายการและการวัดมูลค่าของสินทรัพย์ทางการเงิน*

กลุ่มบริษัทจัดประเภทสินทรัพย์ทางการเงิน ณ วันที่รับรู้รายการเริ่มแรก เป็นสินทรัพย์ทางการเงินที่วัดมูลค่าในภายหลังด้วยราคาทุนตัดจำหน่าย สินทรัพย์ทางการเงินที่วัดมูลค่า ในภายหลังด้วยมูลค่ายุติธรรมผ่านกำไรขาดทุนเบ็ดเสร็จอื่น และสินทรัพย์ทางการเงินที่วัดมูลค่าในภายหลังด้วยมูลค่ายุติธรรมผ่านกำไรหรือขาดทุน โดยพิจารณาจากแผนธุรกิจของกิจการในการจัดการสินทรัพย์ทางการเงิน และลักษณะของกระแสเงินสดตามสัญญาของสินทรัพย์ทางการเงิน

* *สินทรัพย์ทางการเงินที่วัดมูลค่าด้วยราคาทุนตัดจำหน่าย*

กลุ่มบริษัทวัดมูลค่าสินทรัพย์ทางการเงินด้วยราคาทุนตัดจำหน่าย เมื่อกลุ่มบริษัทถือครองสินทรัพย์ทางการเงินนั้นเพื่อรับกระแสเงินสดตามสัญญา และเงื่อนไขตามสัญญาของสินทรัพย์ทางการเงินก่อให้เกิดกระแสเงินสดที่เป็นการรับชำระเพียงเงินต้นและดอกเบี้ยจากยอดคงเหลือของเงินต้นในวันที่ระบุไว้เท่านั้น สินทรัพย์ทางการเงินดังกล่าววัดมูลค่า ในภายหลังโดยใช้วิธีดอกเบี้ยที่แท้จริงและต้องมีการประเมินการด้อยค่า ทั้งนี้ ผลกำไรและขาดทุนที่เกิดขึ้นจากการตัดรายการ การเปลี่ยนแปลง หรือการด้อยค่าของสินทรัพย์ดังกล่าวจะรับรู้ในส่วนของกำไรหรือขาดทุน

* *สินทรัพย์ทางการเงินที่วัดมูลค่าด้วยมูลค่ายุติธรรมผ่านกำไรหรือขาดทุน*

สินทรัพย์ทางการเงินที่วัดมูลค่าด้วยมูลค่ายุติธรรมผ่านกำไรหรือขาดทุน จะแสดงใน งบแสดงฐานะการเงินด้วยมูลค่ายุติธรรม โดยรับรู้การเปลี่ยนแปลงสุทธิของมูลค่ายุติธรรมในงบกำไรขาดทุน

*5.5.2 การจัดประเภทรายการและการวัดมูลค่าของหนี้สินทางการเงิน*

กลุ่มบริษัทรับรู้รายการเมื่อเริ่มแรกสำหรับหนี้สินทางการเงินด้วยมูลค่ายุติธรรมหักต้นทุนการทำรายการ และจัดประเภทหนี้สินทางการเงินเป็นหนี้สินทางการเงินที่วัดมูลค่าในภายหลังด้วยราคาทุนตัดจำหน่าย โดยใช้วิธีดอกเบี้ยที่แท้จริง ทั้งนี้ ผลกำไรและขาดทุนที่เกิดขึ้นจากการตัดรายการหนี้สินทางการเงินและการตัดจำหน่ายตามวิธีดอกเบี้ยที่แท้จริงจะรับรู้ในส่วนของกำไรหรือขาดทุน โดยการคำนวณมูลค่าราคาทุนตัดจำหน่ายคำนึงถึงค่าธรรมเนียมหรือต้นทุนที่ถือเป็นส่วนหนึ่งของอัตราดอกเบี้ยที่แท้จริงนั้นด้วย ทั้งนี้ ค่าตัดจำหน่ายตามวิธีดอกเบี้ยที่แท้จริงแสดงเป็นส่วนหนึ่งของต้นทุนทางการเงินในส่วนของกำไรหรือขาดทุน

***การตัดรายการของเครื่องมือทางการเงิน***

สินทรัพย์ทางการเงินจะถูกตัดรายการออกจากบัญชี เมื่อสิทธิที่จะได้รับกระแสเงินสดของสินทรัพย์นั้นได้สิ้นสุดลง หรือได้มีการโอนสิทธิที่จะได้รับกระแสเงินสดของสินทรัพย์นั้น รวมถึงได้มีการโอนความเสี่ยงและผลตอบแทนเกือบทั้งหมดของสินทรัพย์นั้น หรือมีการโอนการควบคุมในสินทรัพย์นั้น แม้ว่าจะไม่มีการโอนหรือไม่ได้คงไว้ซึ่งความเสี่ยงและผลตอบ แทนเกือบทั้งหมดของสินทรัพย์นั้น

กลุ่มบริษัทตัดรายการหนี้สินทางการเงินก็ต่อเมื่อได้มีการปฏิบัติตามภาระผูกพันของหนี้สินนั้นแล้ว มีการยกเลิกภาระผูกพันนั้น หรือมีการสิ้นสุดลงของภาระผูกพันนั้น ในกรณีที่มีการเปลี่ยนหนี้สินทางการเงินที่มีอยู่ให้เป็นหนี้สินใหม่จากผู้ให้กู้รายเดียวกันซึ่งมีข้อกำหนดที่แตกต่างกันอย่างมาก หรือมีการแก้ไขข้อกำหนดของหนี้สินที่มีอยู่อย่างเป็นสาระสำคัญ จะถือว่าเป็นการตัดรายการหนี้สินเดิมและรับรู้หนี้สินใหม่ โดยรับรู้ผลแตกต่างของมูลค่าตามบัญชีดังกล่าวในส่วนของกำไรหรือขาดทุน

*5.5.3 การด้อยค่าของสินทรัพย์ทางการเงิน*

กลุ่มบริษัทใช้วิธีการอย่างง่ายในการคำนวณผลขาดทุนด้านเครดิตที่คาดว่าจะเกิดขึ้นสำหรับลูกหนี้การค้าและสินทรัพย์ที่เกิดจากสัญญา ดังนั้น ทุกวันสิ้นรอบระยะเวลารายงาน กลุ่มบริษัทจึงไม่มีการติดตามการเปลี่ยนแปลงของความเสี่ยงทางด้านเครดิต แต่จะรับรู้ค่าเผื่อผลขาดทุนจากผลขาดทุนด้านเครดิตที่คาดว่าจะเกิดขึ้นตลอดอายุของลูกหนี้การค้าและสินทรัพย์ที่เกิดจากสัญญา โดยอ้างอิงจากข้อมูลผลขาดทุนด้านเครดิตจากประสบการณ์ในอดีต ปรับปรุงด้วยข้อมูลการคาดการณ์ไปในอนาคตเกี่ยวกับลูกหนี้นั้นและสภาพแวดล้อมทางด้านเศรษฐกิจ

*5.5.4 การหักกลบของเครื่องมือทางการเงิน*

สินทรัพย์ทางการเงินและหนี้สินทางการเงินจะนำมาหักกลบกัน และแสดงด้วยยอดสุทธิใน งบแสดงฐานะการเงิน ก็ต่อเมื่อกิจการมีสิทธิบังคับใช้ได้ตามกฎหมายอยู่แล้วในการหักกลบจำนวนเงินที่รับรู้ และกิจการมีความตั้งใจที่จะชำระด้วยยอดสุทธิ หรือตั้งใจที่จะรับสินทรัพย์และชำระหนี้สินพร้อมกัน

*นโยบายการบัญชีที่ถือปฏิบัติก่อนวันที่ 1 มกราคม 2563*

*5.5.5 ลูกหนี้การค้า*

ลูกหนี้การค้าแสดงมูลค่าตามจำนวนมูลค่าสุทธิที่จะได้รับ กลุ่มบริษัทบันทึกค่าเผื่อหนี้สงสัยจะสูญสำหรับผลขาดทุนโดยประมาณที่อาจเกิดขึ้นจากการเก็บเงินจากลูกหนี้ไม่ได้ ซึ่งโดยทั่วไปพิจารณาจากประสบการณ์การเก็บเงินและการวิเคราะห์อายุหนี้ หนี้สูญที่เกิดขึ้นจะรับรู้ไว้ในงบกำไรขาดทุนเบ็ดเสร็จ โดยถือเป็นส่วนหนึ่งของค่าใช้จ่ายในการบริหาร

*5.6 อสังหาริมทรัพย์เพื่อการลงทุน*

อสังหาริมทรัพย์เพื่อการลงทุนรวมถึงอสังหาริมทรัพย์ที่ถือไว้เป็นสินทรัพย์สิทธิการใช้และอสังหาริมทรัพย์ที่ถือโดยกลุ่มบริษัท ถือครองเพื่อหาประโยชน์จากรายได้ค่าเช่าหรือจากมูลค่าที่เพิ่มขึ้นหรือทั้งสองอย่าง ทั้งนี้ไม่ได้มีไว้เพื่อขายตามปกติธุรกิจหรือใช้ในการผลิตหรือจัดหาสินค้าหรือให้บริการหรือใช้ในการบริหารงาน

อสังหาริมทรัพย์เพื่อการลงทุนวัดมูลค่าด้วยราคาทุนหักค่าเสื่อมราคาสะสมและค่าเผื่อการด้อยค่า (ถ้ามี)

ต้นทุนรวมค่าใช้จ่ายทางตรงเพื่อให้ได้มาซึ่งอสังหาริมทรัพย์เพื่อการลงทุน ต้นทุนการก่อสร้าง ที่กิจการก่อสร้างเองรวมถึงต้นทุนวัตถุดิบ ค่าแรงทางตรงและต้นทุนทางตรงอื่นเพื่อให้อสังหาริมทรัพย์เพื่อการลงทุนอยู่ในสภาพพร้อมใช้งานและรวมถึงต้นทุนการกู้ยืม

กำไรหรือขาดทุนจากการจำหน่ายอสังหาริมทรัพย์เพื่อการลงทุน คือผลต่างระหว่างสิ่งตอบแทนสุทธิที่ได้รับจากการจำหน่ายกับมูลค่าตามบัญชีของอสังหาริมทรัพย์เพื่อการลงทุนโดยรับรู้ในกำไรหรือขาดทุน

ค่าเสื่อมราคาจะบันทึกในกำไรหรือขาดทุน ซึ่งคำนวณโดยวิธีเส้นตรงตามอายุการให้ประโยชน์โดยประมาณของสินทรัพย์แต่ละรายการ ประมาณการอายุการให้ประโยชน์ของสินทรัพย์แสดงได้ดังนี้

|  |  |
| --- | --- |
| อสังหาริมทรัพย์เพื่อการลงทุน - ที่ดิน | ไม่คิดค่าเสื่อมราคา |
| อาคารและส่วนปรับปรุง | 20 ปี |

*5.7 ที่ดิน อาคารและอุปกรณ์*

*สินทรัพย์ที่เป็นกรรมสิทธิ์ของกิจการ*

ที่ดินแสดงมูลค่าตามราคาทุน อาคารและอุปกรณ์แสดงมูลค่าตามราคาทุนหักค่าเสื่อมราคาสะสม และค่าเผื่อการด้อยค่าของสินทรัพย์ (ถ้ามี)

ค่าซ่อมแซมและค่าบำรุงรักษา จะรับรู้ในงบกำไรขาดทุนในระหว่างปีบัญชีที่เกิดรายการขึ้น ส่วนต้นทุนของการปรับปรุงสินทรัพย์ให้ดีขึ้นอย่างสำคัญ ต้นทุนที่เกิดจากการเปลี่ยนแทนส่วนประกอบของรายการ ที่ดิน อาคาร และอุปกรณ์ ตามระยะเวลาที่กำหนด กลุ่มบริษัท จะรับรู้ต้นทุนดังกล่าวไว้เป็นส่วนหนึ่งของราคาตามบัญชีของสินทรัพย์ และคิดค่าเสื่อมราคา ทั้งนี้สำหรับกรณีที่มีการเปลี่ยนแทน และได้บันทึกเป็นส่วนหนึ่งของราคาตามบัญชีของสินทรัพย์ กลุ่มบริษัทจะตัดมูลค่าตามบัญชีของส่วนประกอบที่ถูกเปลี่ยนแทนออก

ค่าเสื่อมราคาของอาคารและอุปกรณ์คำนวณจากราคาทุนโดยวิธีเส้นตรงตามอายุการให้ประโยชน์โดยประมาณดังนี้

|  |  |
| --- | --- |
| อาคารและส่วนปรับปรุงอาคาร | 20 และ 35 ปี |
| เครื่องจักรและอุปกรณ์  เครื่องมือและเครื่องใช้  เครื่องตกแต่งและอุปกรณ์สำนักงาน  ยานพาหนะ | 5 และ 15 ปี  5 และ 10 ปี  5 ปี  5 ปี |

ค่าเสื่อมราคารวมอยู่ในส่วนของกำไรหรือขาดทุน

ไม่มีการคิดค่าเสื่อมราคาสำหรับที่ดินและงานระหว่างติดตั้งและก่อสร้าง

กลุ่มบริษัทตัดรายการที่ดิน อาคาร และอุปกรณ์ ออกจากบัญชี เมื่อจำหน่ายสินทรัพย์หรือคาดว่าจะไม่ได้รับประโยชน์เชิงเศรษฐกิจในอนาคตจากการใช้หรือการจำหน่ายสินทรัพย์ รายการผลกำไรหรือขาดทุนจากการจำหน่ายสินทรัพย์จะรับรู้ในส่วนของกำไรหรือขาดทุนเมื่อกลุ่มบริษัทตัดรายการสินทรัพย์นั้นออกจากบัญชี

*5.8 สัญญาเช่า*

*นโยบบายการบัญชีที่ถือปฎิบัติตั้งแต่วันที่ 1 มกราคม 2563*

ณ วันเริ่มต้นของสัญญาเช่า บริษัทฯจะประเมินว่าสัญญาเป็นสัญญาเช่าหรือประกอบด้วยสัญญาเช่าหรือไม่ โดยสัญญาจะเป็นสัญญาเช่าหรือประกอบด้วยสัญญาเช่า ถ้าสัญญานั้นมีการให้สิทธิในการควบคุมการใช้สินทรัพย์ที่ระบุได้สำหรับช่วงเวลาหนึ่งเพื่อการแลกเปลี่ยนกับสิ่งตอบแทน

บริษัทประเมินอายุสัญญาเช่าตามระยะเวลาที่บอกเลิกไม่ได้ที่ระบุในสัญญาเช่าหรือตามระยะเวลาที่เหลืออยู่ของสัญญาเช่าที่มีผลอยู่ โดยรวมระยะเวลาตามสิทธิเลือกในการขยายอายุสัญญาเช่าหากมีความแน่นอนอย่างสมเหตุสมผลที่จะใช้สิทธิเลือกนั้นและระยะเวลาตามสิทธิเลือกในการยกเลิกสัญญาเช่า หากมีความแน่นอนอย่างสมเหตุสมผลที่จะไม่ใช้สิทธิเลือกนั้น ทั้งนี้พิจารณาถึงผลกระทบของการเปลี่ยนแปลงในเทคโนโลยี และ/หรือ การเปลี่ยนแปลงของสภาพแวดล้อมต่าง ๆ ที่เกี่ยวข้องกับการต่ออายุของสัญญาเช่าดังกล่าว เป็นต้น

*บริษัทในฐานะผู้เช่า*

สัญญาเช่าระยะสั้นและสัญญาเช่าซึ่งสินทรัพย์อ้างอิงมีมูลค่าต่ำ

สัญญาเช่าที่มีอายุสัญญาเช่า 12 เดือนหรือน้อยกว่านับตั้งแต่วันที่สัญญาเช่าเริ่มมีผล หรือสัญญาเช่าซึ่งสินทรัพย์อ้างอิงมีมูลค่าต่ำ จะบันทึกเป็นค่าใช้จ่ายตามวิธีเส้นตรงตลอดอายุสัญญาเช่า

*บริษัทในฐานะผู้ให้เช่า*

บริษัทจะจัดประเภทสัญญาเช่าแต่ละสัญญาเป็นสัญญาเช่าเงินทุน หรือสัญญาเช่าดำเนินงาน ในการจัดประเภทสัญญาเช่า บริษัทจะทำการประเมินว่าสัญญาเช่านั้นโอนความเสี่ยงและผลตอบแทนเกือบทั้งหมดของสินทรัพย์อ้างอิงที่ผู้เป็นเจ้าของพึงได้รับหรือไม่ โดยสัญญาเช่าจะจัดประเภทเป็นสัญญาเช่าเงินทุน หากสัญญานั้นโอนความเสี่ยงและผลตอบแทนเกือบทั้งหมดของสินทรัพย์อ้างอิงที่ผู้เป็นเจ้าของพึงได้รับ และจะจัดประเภทเป็นสัญญาเช่าดำเนินงาน หากสัญญาเช่านั้นไม่ได้โอนความเสี่ยงและผลตอบแทนเกือบทั้งหมดของสินทรัพย์อ้างอิงที่ผู้เป็นเจ้าของพึงได้รับ นอกจากนี้ บริษัทยังคำนึงถึงข้อบ่งชี้อื่น เช่น อายุสัญญาเช่าครอบคลุมอายุการให้ประโยชน์เชิงเศรษฐกิจส่วนใหญ่ของสินทรัพย์อ้างอิง เป็นต้น บริษัทรับรู้การจ่ายชำระตามสัญญาเช่าจากสัญญาเช่าดำเนินงานเป็นรายได้โดยใช้วิธีเส้นตรงตลอดอายุสัญญาเช่า

*นโยบายการบัญชีที่ถือปฎิบัติก่อนวันที่ 1 มกราคม 2563*

*สัญญาเช่าดำเนินงาน*

รายจ่ายภายใต้สัญญาเช่าดำเนินงานบันทึกในกำไรหรือขาดทุนโดยวิธีเส้นตรงตลอดอายุสัญญาเช่า

ค่าเช่าที่อาจเกิดขึ้นต้องนำมารวมคำนวณจำนวนเงินขั้นต่ำที่ต้องจ่ายตามระยะเวลาที่คงเหลือของสัญญาเช่า เมื่อได้รับการยืนยันการปรับค่าเช่า

*การจำแนกประเภทสัญญาเช่า*

ณ วันที่เริ่มต้นข้อตกลง บริษัทจะพิจารณาว่าข้อตกลงดังกล่าวประกอบด้วยสัญญาเช่าหรือมีสัญญาเช่าเป็นส่วนประกอบหรือไม่ โดยพิจารณาจากสินทรัพย์ที่มีลักษณะเฉพาะเจาะจง ถ้าการปฏิบัติตามข้อตกลงนั้นขึ้นอยู่กับการใช้สินทรัพย์ที่มีลักษณะเฉพาะเจาะจง และข้อตกลงนั้นจะนำไปสู่สิทธิในการใช้สินทรัพย์ ถ้าทำให้บริษัทมีสิทธิในการควบคุมการใช้สินทรัพย์

*5.9 สินทรัพย์ไม่มีตัวตนอื่น*

สินทรัพย์ไม่มีตัวตนอื่นที่มีอายุการให้ประโยชน์จำกัด ได้แก่ ลิขสิทธิ์ซอฟท์แวร์ ภายหลังการรับรู้รายการเริ่มแรก แสดงมูลค่าตามราคาทุนหักค่าตัดจำหน่ายสะสม และค่าเผื่อการด้อยค่าสะสม (ถ้ามี)

สินทรัพย์ไม่มีตัวตนอื่นที่มีอายุการให้ประโยชน์ที่ไม่ทราบแน่นอน ได้แก่ เครื่องหมายการค้าเกี่ยวกับผลิตภัณฑ์สี บริษัทย่อยบันทึกต้นทุนเริ่มแรกของตามราคาทุน ภายหลังการรับรู้รายการเริ่มแรกแสดงมูลค่าตามราคาทุนหักค่าเผื่อจากการด้อยค่าสะสม (ถ้ามี)

กลุ่มบริษัทจะประเมินการด้อยค่าของสินทรัพย์ดังกล่าวเมื่อมีข้อบ่งชี้ว่าสินทรัพย์นั้นเกิดการด้อยค่า และจะทบทวนระยะเวลาการตัดจำหน่ายและวิธีการตัดจำหน่ายของสินทรัพย์ไม่มีตัวตนดังกล่าวทุกสิ้นปี

ค่าตัดจำหน่ายรับรู้เป็นค่าใช้จ่ายในส่วนของกำไรหรือขาดทุน โดยวิธีเส้นตรงตลอดอายุการให้ประโยชน์เชิงเศรษฐกิจของสินทรัพย์นั้นแต่ละรายการ ประมาณการอายุการให้ประโยชน์ของสินทรัพย์แสดงได้ดังนี้

|  |  |  |
| --- | --- | --- |
| ลิขสิทธิ์ซอฟท์แวร์ | 5 | ปี |
| เครื่องหมายการค้า | ไม่ตัดจำหน่าย | |

* 1. การด้อยค่าของสินทรัพย์ที่ไม่ใช่สินทรัพย์ทางการเงิน

ทุกวันสิ้นรอบระยะเวลารายงาน กลุ่มบริษัทจะทำการประเมินการด้อยค่าของอสังหาริมทรัพย์เพื่อการลงทุน ที่ดิน อาคารและอุปกรณ์ และสินทรัพย์ที่ไม่มีตัวตนอื่นของกลุ่มบริษัท หากมีข้อบ่งชี้ว่าสินทรัพย์ดังกล่าวอาจด้อยค่า กลุ่มบริษัทรับรู้ขาดทุนจากการด้อยค่าเมื่อมูลค่าที่คาดว่าจะได้รับคืนของสินทรัพย์มีมูลค่าต่ำกว่ามูลค่าตามบัญชีของสินทรัพย์นั้น ทั้งนี้มูลค่าที่คาดว่าจะได้รับคืนหมายถึงมูลค่ายุติธรรมหักต้นทุนในการขายของสินทรัพย์หรือมูลค่าจากการใช้สินทรัพย์แล้วแต่ราคาใดจะสูงกว่า

กลุ่มบริษัทจะรับรู้รายการขาดทุนจากการด้อยค่าในส่วนของกำไรหรือขาดทุน

*5.11 รายการธุรกิจกับบุคคลหรือกิจการที่เกี่ยวข้องกัน*

บุคคลหรือกิจการที่เกี่ยวข้องกันกับกลุ่มบริษัทหมายถึง บุคคลหรือกิจการที่มีอำนาจควบคุมกลุ่มบริษัท หรือถูกกลุ่มบริษัทควบคุมไม่ว่าจะเป็นโดยทางตรงหรือทางอ้อม หรืออยู่ภายใต้การควบคุมเดียวกันกับกลุ่มบริษัท

นอกจากนี้บุคคลหรือกิจการที่เกี่ยวข้องกันยังหมายรวมถึงบริษัทร่วมและบุคคลที่มีสิทธิออกเสียงโดยทางตรงหรือทางอ้อมซึ่งทำให้มีอิทธิพลอย่างเป็นสาระสำคัญต่อกลุ่มบริษัท ผู้บริหารสำคัญ กรรมการหรือพนักงานของกลุ่มบริษัท ที่มีอำนาจในการวางแผนและควบคุมการดำเนินงานของกลุ่มบริษัท

*5.12 รายการบัญชีที่เป็นเงินตรา*ต่างประเทศ

รายการที่บัญชีที่เป็นเงินตราต่างประเทศแปลงค่าเป็นเงินบาทโดยใช้อัตราแลกเปลี่ยน ณ วันที่เกิดรายการ สินทรัพย์และหนี้สินที่เป็นตัวเงินซึ่งอยู่ในสกุลเงินตราต่างประเทศได้แปลงค่าเป็นเงินบาทโดยใช้อัตราแลกเปลี่ยน ณ วันสิ้นรอบระยะเวลารายงาน

กําไรและขาดทุนที่เกิดจากการเปลี่ยนแปลงในอัตราแลกเปลี่ยนได้รวมอยู่ในส่วนของกำไรหรือขาดทุน

*5.13 ผลประโยชน์ของพนักงาน*

*เงินสมทบกองทุนสำรองเลี้ยงชีพ*

กลุ่มบริษัทได้จัดตั้งกองทุนสำรองเลี้ยงชีพ ซึ่งเป็นกองทุนที่เกิดจากเงินสมทบในส่วนของพนักงาน และบริษัท โดยสินทรัพย์ของบริษัทและบริหารโดยผู้บริหารกองทุนอิสระ เงินสมทบที่บริษัทจ่ายเข้ากองทุนจะรับรู้เป็นค่าใช้จ่ายในงวดบัญชีที่ค่าใช้จ่ายนั้นเกิดขึ้น

*ผลประโยชน์ระยะสั้นของพนักงาน*

กลุ่มบริษัทรับรู้ เงินเดือน ค่าจ้าง โบนัส และเงินสมทบกองทุนประกันสังคมเป็นค่าใช้จ่ายเมื่อเกิดรายการผลประโยชน์หลังออกจากงานของพนักงาน

กลุ่มบริษัทมีภาระสำหรับเงินชดเชยที่ต้องจ่ายให้แก่พนักงานเมื่อออกจากงานตามกฎหมายแรงงาน และตามโครงการผลตอบแทนพนักงานอื่น ซึ่งกลุ่มบริษัทถือว่าเงินชดเชยดังกล่าวเป็นโครงการผลประโยชน์หลังออกจากงานสำหรับพนักงาน

กลุ่มบริษัทคำนวณหนี้สินตามโครงการผลประโยชน์หลังออกจากงานของพนักงาน และโครงการผลประโยชน์ระยะยาวอื่นของพนักงาน โดยใช้วิธีคิดลดแต่ละหน่วยที่ประมาณการไว้ (Projected Unit Credit Method) โดยผู้เชี่ยวชาญอิสระได้ทำการประเมินภาระผูกพันดังกล่าวตามหลักคณิตศาสตร์ประกันภัย

ผลกำไรหรือขาดทุนจากการประมาณการตามหลักคณิตศาสตร์ประกันภัยสำหรับโครงการผลประโยชน์หลังออกจากงานของพนักงานจะรับรู้ทันทีในกำไรขาดทุนเบ็ดเสร็จอื่น

ผลกำไรหรือขาดทุนจากการประมาณการตามหลักคณิตศาสตร์ประกันภัยสำหรับโครงการผลประโยชน์ระยะยาวอื่นของพนักงานจะรับรู้ทันทีในกำไรหรือขาดทุน

*5.14 ภาษีเงินได้*

ภาษีเงินได้ประกอบด้วยภาษีเงินได้ปัจจุบัน และภาษีเงินได้รอการตัดบัญชี

*ภาษีเงินได้ปัจจุบัน*

กลุ่มบริษัทบันทึกภาษีเงินได้ปัจจุบันตามจำนวนที่คาดว่าจะจ่ายให้กับหน่วยงานจัดเก็บภาษีของรัฐ โดยคำนวณจากกำไรทางภาษีตามหลักเกณฑ์ที่กำหนดในกฎหมายภาษีอากร

*ภาษีเงินได้รอการตัดบัญชี*

กลุ่มบริษัทบันทึกภาษีเงินได้รอการตัดบัญชีของผลแตกต่างชั่วคราวระหว่างราคาตามบัญชีของสินทรัพย์และหนี้สิน ณ วันสิ้นรอบระยะเวลารายงานกับฐานภาษีของสินทรัพย์และหนี้สินที่เกี่ยวข้องนั้น โดยใช้อัตราภาษีที่มีผลบังคับใช้ ณ วันสิ้นรอบระยะเวลารายงาน

กลุ่มบริษัทรับรู้หนี้สินภาษีเงินได้รอการตัดบัญชีของผลแตกต่างชั่วคราวที่ต้องเสียภาษีทุกรายการ แต่รับรู้สินทรัพย์ภาษีเงินได้รอการตัดบัญชีสำหรับผลแตกต่างชั่วคราวที่ใช้หักภาษี รวมทั้งผลขาดทุนทางภาษีที่ยังไม่ได้ใช้ในจำนวนเท่าที่มีความเป็นไปได้ค่อนข้างแน่ที่กลุ่มบริษัทจะมีกำไรทางภาษีในอนาคตเพียงพอที่จะใช้ประโยชน์จากผลแตกต่างชั่วคราวที่ใช้หักภาษีและผลขาดทุนทางภาษีที่ยังไม่ได้ใช้นั้น

กลุ่มบริษัทจะทบทวนมูลค่าตามบัญชีของสินทรัพย์ภาษีเงินได้รอการตัดบัญชีทุกสิ้นรอบระยะเวลารายงานและจะทำการปรับลดมูลค่าตามบัญชีดังกล่าว หากมีความเป็นไปได้ค่อนข้างแน่ว่ากลุ่มบริษัทจะไม่มีกำไรทางภาษีเพียงพอต่อการนำสินทรัพย์ภาษีเงินได้รอการตัดบัญชีทั้งหมดหรือบางส่วนมาใช้ประโยชน์

กลุ่มบริษัทจะบันทึกภาษีเงินได้รอการตัดบัญชีโดยตรงไปยังส่วนของผู้ถือหุ้นหากภาษีที่เกิดขึ้นเกี่ยวข้องกับรายการที่ได้บันทึกโดยตรงไปยังส่วนของผู้ถือหุ้น

*5.15 ประมาณการหนี้สิน*

ประมาณการหนี้สินจะรับรู้ก็ต่อเมื่อกลุ่มบริษัทมีภาระหนี้สินตามกฎหมายที่เกิดขึ้นในปัจจุบันหรือที่ก่อตัวขึ้นอันเป็นผลมาจากเหตุการณ์ในอดีต และมีความเป็นไปได้ค่อนข้างแน่นอนว่าประโยชน์เชิงเศรษฐกิจจะต้องถูกจ่ายไปเพื่อชำระภาระหนี้สินดังกล่าว ประมาณการหนี้สินพิจารณาจากการคิดลดกระแสเงินสดที่จะจ่ายในอนาคตโดยใช้อัตราคิดลดในตลาดปัจจุบันก่อนคำนึงถึงภาษีเงินได้ เพื่อให้สะท้อนจำนวนที่อาจประเมินได้ในตลาดปัจจุบันซึ่งแปรไปตามเวลาและความเสี่ยงที่มีต่อหนี้สิน ประมาณการหนี้สินส่วนที่เพิ่มขึ้นเนื่องจากเวลาผ่านไปรับรู้เป็นต้นทุนทางการเงิน

*5.16 การวัดมูลค่ายุติธรรม*

มูลค่ายุติธรรม หมายถึง ราคาที่คาดว่าจะได้รับจากจากการขายสินทรัพย์หรือเป็นราคาที่จะต้องจ่ายเพื่อโอนหนี้สินให้ผู้อื่นโดยรายการดังกล่าวเป็นรายการที่เกิดขึ้นในสภาพปกติระหว่างผู้ซื้อและผู้ขาย (ผู้ร่วมในตลาด) ณ วันที่วัดมูลค่า กลุ่มบริษัทใช้ราคาเสนอซื้อขายในตลาดที่มีสภาพคล่องในการวัดมูลค่ายุติธรรมของสินทรัพย์และหนี้สินซึ่งมาตรฐานการรายงานทางการเงินที่เกี่ยวข้องกำหนดให้ต้องวัดมูลค่าด้วยมูลค่ายุติธรรม ยกเว้นในกรณีที่ไม่มีตลาดที่มีสภาพคล่องสำหรับสินทรัพย์หรือหนี้สินที่มีลักษณะเดียวกันหรือไม่สามารถหาราคาเสนอซื้อขายในตลาดที่มีสภาพคล่องได้ กลุ่มบริษัทจะประมาณมูลค่ายุติธรรมโดยใช้เทคนิคการประเมินมูลค่าที่เหมาะสมกับ แต่ละสถานการณ์ และพยายามใช้ข้อมูลที่สามารถสังเกตได้ที่เกี่ยวข้องกับสินทรัพย์หรือหนี้สินที่จะวัดมูลค่ายุติธรรมนั้นให้มากที่สุด

ลำดับชั้นของมูลค่ายุติธรรมที่ใช้วัดมูลค่า และเปิดเผยมูลค่ายุติธรรมของสินทรัพย์และหนี้สินใน งบการเงินแบ่งออกเป็นสามระดับตามประเภทของข้อมูลที่นำมาใช้ในการวัดมูลค่ายุติธรรม ดังนี้

ระดับ 1 ใช้ข้อมูลราคาเสนอซื้อขายของสินทรัพย์หรือหนี้สินอย่างเดียวกันในตลาดที่มี สภาพคล่อง

ระดับ 2 ใช้ข้อมูลอื่นที่สามารถสังเกตได้ของสินทรัพย์หรือหนี้สิน ไม่ว่าจะเป็นข้อมูลทางตรงหรือทางอ้อม

ระดับ 3 ใช้ข้อมูลที่ไม่สามารถสังเกตได้ เช่น ข้อมูลเกี่ยวกับกระแสเงินในอนาคตที่กิจการประมาณขึ้น

ทุกวันสิ้นรอบระยะเวลารายงาน กลุ่มบริษัทจะประเมินความจำเป็นในการโอนรายการระหว่างลำดับชั้นของมูลค่ายุติธรรมสำหรับสินทรัพย์และหนี้สินที่ถืออยู่ ณ วันสิ้นรอบระยะเวลารายงานที่มีการวัดมูลค่ายุติธรรมแบบเกิดขึ้นประจำ

*5.17 ส่วนเกินมูลค่าหุ้นสามัญ*

ในกรณีที่บริษัทเสนอขายหุ้นสูงกว่ามูลค่าหุ้นที่จดทะเบียนไว้ บริษัทต้องนำค่าหุ้นส่วนเกินนี้ตั้งเป็นทุนสำรอง (“ส่วนเกินมูลค่าหุ้นสามัญ”) ส่วนเกินมูลค่าหุ้นสามัญนี้จะนำไปจ่ายเป็นเงินปันผลไม่ได้

*5.18 ส่วนได้เสียที่ไม่มีอำนาจควบคุม*

ส่วนได้เสียที่ไม่มีอำนาจควบคุม หมายถึง มูลค่าตามบัญชีของสินทรัพย์สุทธิของบริษัทย่อยตามสัดส่วน

การถือหุ้นของส่วนได้เสียที่ไม่มีอำนาจควบคุม หรือส่วนได้เสียที่ไม่ได้เป็นของผู้ถือหุ้นบริษัทใหญ่

ส่วนได้เสียที่ไม่มีอำนาจควบคุม จะแยกแสดงรายการในส่วนของผู้ถือหุ้นในงบแสดงฐานะการเงินรวมและรายการกำไร(ขาดทุน)สำหรับปีของส่วนได้เสียที่ไม่มีอำนาจควบคุมแยกแสดงในงบกำไรขาดทุนรวม กำไรขาดทุนเบ็ดเสร็จรวมจะถูกจัดสรรให้กับส่วนได้เสียที่ไม่มีอำนาจควบคุม

*5.19 กำไร (ขาดทุน) ต่อหุ้น*

กำไร (ขาดทุน) ต่อหุ้นขั้นพื้นฐาน คำนวณโดยการหารกำไรหรือขาดทุนสำหรับปีที่เป็นของผู้ถือหุ้นของบริษัท (ไม่รวมกำไร (ขาดทุน) เบ็ดเสร็จอื่น) ด้วยจำนวนหุ้นสามัญถัวเฉลี่ยถ่วงน้ำหนักที่ออกและชำระแล้วในระหว่างปีบัญชี

**6. การใช้ดุลยพินิจและประมาณการทางบัญชีที่สำคัญ**

ในการจัดทำงบการเงินตามมาตรฐานการรายงานทางการเงิน ฝ่ายบริหารจำเป็นต้องใช้ดุลยพินิจและการประมาณการในเรื่องที่มีความไม่แน่นอนเสมอ การใช้ดุลยพินิจและการประมาณการดังกล่าวนี้ส่งผลกระทบต่อจำนวนเงินที่แสดงในงบการเงินและต่อข้อมูลที่แสดงในหมายเหตุประกอบงบการเงิน ผลที่เกิดขึ้นจริงอาจแตกต่างไปจากจำนวนที่ประมาณการไว้ การใช้ดุลยพินิจและการประมาณการที่สำคัญมีดังนี้

***รายได้จากสัญญาที่ทำกับลูกค้า***

*การระบุภาระที่ต้องปฏิบัติ*

ในการระบุภาระที่ต้องปฏิบัติในการส่งมอบสินค้าหรือบริการให้กับลูกค้า ฝ่ายบริหารจำเป็นต้องใช้ดุลยพินิจในการประเมินเงื่อนไขและรายละเอียดของสัญญาที่ทำกับลูกค้าเพื่อพิจารณาว่าสินค้าหรือบริการแต่ละรายการถือเป็นภาระที่แยกจากกันหรือไม่ กล่าวคือ กิจการจะบันทึกสินค้าหรือบริการแต่ละรายการแยกจากกัน ก็ต่อเมื่อสินค้าหรือบริการดังกล่าวสามารถระบุได้ว่าแยกจากสินค้าหรือบริการอื่นในสัญญา และลูกค้าได้รับประโยชน์จากสินค้าหรือบริการนั้น

*การกำหนดจังหวะเวลาของการรับรู้รายได้*

ในการกำหนดจังหวะเวลาของการรับรู้รายได้ ฝ่ายบริหารจำเป็นต้องใช้ดุลยพินิจในการประเมินเงื่อนไขและรายละเอียดของสัญญาที่ทำกับลูกค้าเพื่อพิจารณาว่าภาระที่ต้องปฏิบัตินั้นเสร็จสิ้นตลอดช่วงเวลาหนึ่งหรือเสร็จสิ้น ณ เวลาใดเวลาหนึ่ง ทั้งนี้ กิจการจะรับรู้รายได้ตลอดช่วงเวลาหนึ่ง เมื่อเป็นไปตามเงื่อนไขข้อใดข้อหนึ่งต่อไปนี้

* ลูกค้าได้รับและใช้ประโยชน์จากผลของการปฏิบัติงานของกิจการในขณะที่กิจการปฏิบัติงาน
* การปฏิบัติงานของกิจการก่อให้เกิดสินทรัพย์ที่ลูกค้าควบคุมในขณะที่สร้างสินทรัพย์ดังกล่าว หรือ
* การปฏิบัติงานของกิจการไม่ก่อให้เกิดสินทรัพย์ที่กิจการสามารถนำไปใช้ประโยชน์อื่นได้ และกิจการมีสิทธิในการรับชำระสำหรับการปฏิบัติงานที่เสร็จสิ้นถึงปัจจุบัน

ในกรณีที่ไม่เข้าเงื่อนไขข้างต้น กลุ่มบริษัทจะรับรู้รายได้ ณ เวลาใดเวลาหนึ่ง ฝ่ายบริหารจำเป็นต้องใช้ดุลยพินิจในการประเมินว่าภาระที่ต้องปฏิบัตินั้นได้เสร็จสิ้นลงเมื่อใด

***ประมาณการรับคืนสินค้า และคูปองส่วนลด***

ในการประมาณค่าเผื่อการรับคืนสินค้า และคูปองส่วนลด ฝ่ายบริหารจำเป็นต้องใช้ดุลยพินิจในการประมาณการผลขาดทุนที่คาดว่าจะเกิดขึ้นจากลูกค้า โดยคำนึงถึงประสบการณ์ในอดีตของผลิตภัณฑ์แต่ละประเภท

***ประมาณการหนี้สินค่าส่งเสริมการขายและส่วนลดพิเศษ***

ในการประมาณค่าใช้จ่ายเกี่ยวกับการส่งเสริมการขาย กรณีลูกค้าซื้อถึงเป้าตามแผนปฏิบัติการขายที่บริษัทกำหนดไว้ในแต่ละงวด บริษัทจำเป็นต้องใช้ดุลยพินิจในการประมาณว่าลูกค้าแต่ละรายจะซื้อสินค้าถึงเป้าตามสัญญา โดยคำนึงถึงประสบการณ์ในอดีตและความสามารถของลูกค้า

***ค่าเผื่อผลขาดทุนด้านเครดิตที่คาดว่าจะเกิดขึ้นของลูกหนี้การค้าและสินทรัพย์ที่เกิดจากสัญญา***

ในการประมาณค่าเผื่อผลขาดทุนด้านเครดิตที่คาดว่าจะเกิดขึ้นของลูกหนี้การค้าและสินทรัพย์ที่เกิดจากสัญญา ฝ่ายบริหารจำเป็นต้องใช้ดุลยพินิจในการประมาณการผลขาดทุนด้านเครดิตที่คาดว่าจะเกิดขึ้นจากลูกหนี้แต่ละราย โดยคำนึงถึงประสบการณ์การเก็บเงินในอดีต อายุของหนี้ที่คงค้างและสภาวะเศรษฐกิจที่คาดการณ์ไว้ของกลุ่มลูกค้าที่มีความเสี่ยงด้านเครดิตที่คล้ายคลึงกัน เป็นต้น ทั้งนี้ ข้อมูลผลขาดทุนด้านเครดิตจากประสบการณ์ในอดีตและการคาดการณ์สภาวะเศรษฐกิจของกลุ่มบริษัทอาจไม่ได้บ่งบอกถึงการผิดสัญญาของลูกค้าที่เกิดขึ้นจริงในอนาคต

***ค่าเผื่อการลดลงของมูลค่าสินค้าคงเหลือ***

ในการประมาณค่าเผื่อการลดลงของมูลค่าสินค้าคงเหลือ ฝ่ายบริหารได้ใช้ดุลยพินิจในการประมาณการผลขาดทุนที่คาดว่าจะเกิดขึ้นจากสินค้าคงเหลือนั้น โดยค่าเผื่อการลดลงของมูลค่าสุทธิที่จะได้รับพิจารณาจากราคาที่คาดว่าจะขายได้ตามปกติของธุรกิจหักด้วยค่าใช้จ่ายในการขายสินค้านั้น และค่าเผื่อสำหรับสินค้าเก่า เคลื่อนไหวช้า หรือเสื่อมคุณภาพ พิจารณาจากอายุโดยประมาณของสินค้า

***ค่าเสื่อมราคาของอสังหาริมทรัพย์เพื่อการลงทุน ที่ดิน อาคารและอุปกรณ์ และค่าตัดจำหน่ายของสินทรัพย์ไม่มีตัวตน***

ในการคำนวณค่าเสื่อมราคาของอสังหาริมทรัพย์เพื่อการลงทุน อาคารและอุปกรณ์ และค่าตัดจำหน่ายของสินทรัพย์ไม่มีตัวตน ฝ่ายบริหารจำเป็นต้องทำการประมาณอายุการให้ประโยชน์และมูลค่าคงเหลือเมื่อเลิกใช้งาน (ถ้ามี) และต้องทบทวนอายุการให้ประโยชน์และมูลค่าคงเหลือใหม่หากมีการเปลี่ยนแปลงเกิดขึ้น

นอกจากนี้ฝ่ายบริหารจำเป็นต้องสอบทานการด้อยค่าของอสังหาริมทรัพย์เพื่อการลงทุน ที่ดิน อาคารและอุปกรณ์ และสินทรัพย์ไม่มีตัวตน หากมีข้อบ่งชี้และบันทึกขาดทุนจากการด้อยค่าหากคาดว่ามูลค่าที่คาดว่าจะได้รับคืนต่ำกว่ามูลค่าตามบัญชีของสินทรัพย์นั้น ในการนี้ฝ่ายบริหารจำเป็นต้องใช้ดุลยพินิจที่เกี่ยวข้องกับการคาดการณ์รายได้และค่าใช้จ่ายในอนาคตซึ่งเกี่ยวเนื่องกับสินทรัพย์นั้น

***ผลประโยชน์หลังออกจากงานของพนักงานตามโครงการผลประโยชน์ของพนักงาน***

หนี้สินตามโครงการผลประโยชน์หลังออกจากงานของพนักงาน ประมาณขึ้นตามหลักคณิตศาสตร์ประกันภัย ซึ่งต้องอาศัยข้อสมมติฐานต่าง ๆในการประมาณการนั้น เช่น อัตราคิดลด อัตราการขึ้นเงินเดือนในอนาคต อัตรามรณะ และอัตราการเปลี่ยนแปลงในจำนวนพนักงาน เป็นต้น

***สินทรัพย์ภาษีเงินได้รอการตัดบัญชี***

กลุ่มบริษัทจะรับรู้สินทรัพย์ภาษีเงินได้รอการตัดบัญชีสำหรับผลแตกต่างชั่วคราวที่ใช้หักภาษีและขาดทุนทางภาษีที่ไม่ได้ใช้เมื่อมีความเป็นไปได้ค่อนข้างแน่ว่าบริษัทฯ จะมีกำไรทางภาษีในอนาคตเพียงพอที่จะใช้ประโยชน์จากผลแตกต่างชั่วคราวและขาดทุนนั้นในการนี้ฝ่ายบริหารจำเป็นต้องประมาณการว่ากลุ่มบริษัทควรรับรู้จำนวนสินทรัพย์ภาษีเงินได้รอการตัดบัญชีเป็นจำนวนเท่าใดโดยพิจารณาถึงจำนวนกำไรทางภาษีที่คาดว่าจะเกิดในอนาคตในแต่ละช่วงเวลา

**7. รายการธุรกิจกับบุคคลและกิจการที่เกี่ยวข้องกัน**

ลักษณะความสัมพันธ์และนโยบายในการกำหนดราคา

***ชื่อบริษัทและบุคคลที่เกี่ยวข้องกัน ลักษณะความสัมพันธ์***

บริษัท ดีเอสเจวี เคมิคอล จำกัด เป็นบริษัทย่อย โดยอยู่ภายใต้การควบคุมของบริษัท และมีผู้ถือหุ้น/กรรมการร่วมกัน

บริษัท เพอร์เฟค พรอพเพอตี้ จำกัด เป็นกิจการที่เกี่ยวข้องกัน โดยมีผู้ถือหุ้น/กรรมการร่วมกัน

บริษัท เดลต้า กรุ๊ป โฮลดิ้ง จำกัด เป็นกิจการที่เกี่ยวข้องกัน โดยมีผู้ถือหุ้น/กรรมการร่วมกัน

นายอาจณรงค์ ตั้งคารวคุณ ผู้ถือหุ้นของบริษัท

นางวิไล ตั้งคารวคุณ ผู้ถือหุ้นของบริษัท

นายณัฐวุฒิ วาทีมงคลกาล กรรมการและผู้ถือหุ้นบริษัท ดีเอสเจวี เคมิคอล จำกัด

***ชื่อบริษัทและบุคคลที่เกี่ยวข้องกัน ลักษณะความสัมพันธ์***

ผู้บริหาร บุคคลที่มีอำนาจและความรับผิดชอบการวางแผนสั่งการและควบคุมกิจการต่าง ๆ ของกิจการไม่ว่าทางตรงหรือทางอ้อม ทั้งนี้ รวมถึงกรรมการของบริษัท (ไม่ว่าจะทำหน้าที่ในระดับบริหารหรือไม่)

***รายการธุรกิจที่สำคัญ นโยบายกำหนดราคา***

รายได้จากการขายสินค้า

- บริษัทย่อย คิดตามราคาที่ตกลงร่วมกัน

(ปี 2562 : ราคาต้นทุนบวกอัตรากำไรส่วนเพิ่ม)

- บริษัทที่เกี่ยวข้องกัน ราคาปกติของธุรกิจ

รายได้ค่าบริการบริหารงาน คิดราคาตามที่ตกลงร่วมกัน โดยคำนวณต้นทุนบริหาร งานตามสัดส่วนรายได้และบวกส่วนเพิ่ม

รายได้ค่าบริการสาธารณูปโภค คิดตามราคาที่ตกลงร่วมกัน

ดอกเบี้ยรับเงินให้กู้ยืม อัตราร้อยละ 6.00 ต่อปี

ค่าเช่าสำนักงาน ตามราคาที่ตกลงในสัญญา

ดอกเบี้ยจ่ายเงินกู้ยืม อัตราร้อยละ 0.75 ต่อปี

ดอกเบี้ยจ่ายหนี้สินทางการเงิน อัตราเงินกู้ส่วนเพิ่ม

ไม่หมุนเวียนอื่น - ค่าเครื่องหมายการค้า

ซื้อที่ดินพร้อมอาคาร และเครื่องจักร ราคาตามสัญญาที่ได้ตกลงร่วมกัน (ไม่สูงกว่ามูลค่ายุติธรรม)

โปรแกรมคอมพิวเตอร์ของบริษัทย่อย บริษัทย่อยได้สิทธ์ในการใช้ฟรีจากกรรมการบริษัท

ของบริษัท (นายณัฐวุฒิ วาทีมงคลกาล)

ในระหว่างปี กลุ่มบริษัทมีรายการธุรกิจที่สำคัญกับบุคคลหรือกิจการที่เกี่ยวข้องกัน รายการธุรกิจดังกล่าวเป็นไปตามเงื่อนไขทางการค้า และเกณฑ์ตามที่ตกลงกันระหว่างบริษัท บริษัทย่อย และบุคคลหรือกิจการที่เกี่ยวข้องกันเหล่านั้นซึ่งเป็นไปตามปกติธุรกิจ โดยสรุปได้ดังนี้





ยอดคงเหลือกับบุคคลและกิจการที่เกี่ยวข้องกัน ณ วันที่ 31 ธันวาคม 2563 และ 2562 มีรายละเอียดดังนี้



***เงินให้กู้ยืมระยะสั้นแก่บุคคลที่เกี่ยวข้องกัน***

ในระหว่างปี 2562 เงินให้กู้ยืมระยะสั้นแก่บุคคลที่เกี่ยวข้องกันมีการเคลื่อนไหว ดังต่อไปนี้





***เงินกู้ยืมระยะสั้นจากบุคคลที่เกี่ยวข้องกั*น**

ในระหว่างปี 2562 เงินกู้ยืมระยะสั้นจากบุคคลที่เกี่ยวข้องกันมีการเคลื่อนไหว ดังต่อไปนี้

****

****

***ภาระผูกพัน***

ณ วันที่ 31 ธันวาคม 2563 บริษัทมีภาระผูกพันตามสัญญาเช่าอาคารสำนักงานกับบริษัทที่เกี่ยวข้องกัน (บริษัท เพอร์เฟค พรอพเพอตี้ จำกัด) อัตราค่าเช่าเดือนละ 0.04 ล้านบาท สัญญาเช่าสิ้นสุดวันที่ 31 สิงหาคม 2564 (ปี 2562 : 0.03 ล้านบาท สิ้นสุดวันที่ 31 ธันวาคม 2564)

บริษัทมีจำนวนเงินขั้นต่ำที่ต้องจ่ายในอนาคตทั้งสิ้นภายใต้สัญญาเช่าดำเนินงาน ดังนี้

****

***การค้ำประกัน***

ณ วันที่ 31 ธันวาคม 2563 และ 2562 กรรมการของบริษัท (นายอาจณรงค์ ตั้งคารวคุณ และนางวิไล ตั้งคารวคุณ) ได้นำสินทรัพย์ส่วนตัวค้ำประกันวงเงินสินเชื่อกับสถาบันการเงินของบริษัท (ตามหมายเหตุข้อ 17 ) รวมทั้งค้ำประกันโดยส่วนตัว (ตามหมายเหตุข้อ 20)

**8. ข้อมูลเพิ่มเติมเกี่ยวกับกระแสเงินสด**

*8.1 เงินสดและรายการเทียบเท่าเงินสด ณ วันที่ 31 ธันวาคม 2563 และ 2562 มีรายละเอียดดังนี้*



*8.2* *รายการไม่กระทบเงินสด สำหรับปีสิ้นสุดวันที่ 31 ธันวาคม 2563 และ 2562 มีรายละเอียดดังนี้*



**9. ลูกหนี้การค้าและลูกหนี้หมุนเวียนอื่น**



*บริษัทมีลูกหนี้การค้า แยกตามอายุหนี้ ดังนี้*



รายการเคลื่อนไหวของค่าเผื่อผลขาดทุนด้านเครดิตที่คาดว่าจะเกิดขึ้น สำหรับปีสิ้นสุดวันที่ 31 ธันวาคม 2563 และ 2562 มีดังนี้



**10. สินค้าคงเหลือ**



รายการเคลื่อนไหวของค่าเผื่อการลดมูลค่าของสินค้าคงเหลือที่เกิดขึ้น สำหรับปีสิ้นสุดวันที่ 31 ธันวาคม 2563 และ 2562 มีดังนี้



**11. สินทรัพย์ทางการเงินหมุนเวียนอื่น/เงินฝากที่มีภาระผูกพัน / สินทรัพย์ทางการเงินหมุนเวียนที่ไม่ใช่เงินสดที่เป็นหลักประกัน**

ณ วันที่ 31 ธันวาคม 2563 บริษัทมีเงินฝากประจำประเภทจ่ายคืนเมื่อสิ้นระยะเวลาจำนวน 36.72 ล้านบาท อัตราดอกเบี้ยร้อยละ 0.55 ต่อปี นำไปเป็นหลักประกันเงินกู้ยืมระยะสั้นจากสถาบันการเงินแห่งหนึ่งจำนวน 36.50 ล้านบาท (ตามหมายเหตุข้อ 17) คงเหลือเงินฝากประจำที่ไม่ใช้เป็นหลักประกันจำนวน 0.22 ล้านบาท (ปี 2562 เงินฝากที่มีภาระผูกพัน : 30 ล้านบาท อัตราดอกเบี้ยร้อยละ 0.75 ต่อปี )

**12. เงินลงทุนในบริษัทย่อย**

เงินลงทุนในบริษัทย่อยตามที่แสดงในงบการเงินเฉพาะกิจการ มีรายละเอียดดังต่อไปนี้



บริษัทได้จัดตั้งและจดทะเบียน บริษัท ดีเอสเจวี เคมิคอล จำกัด ณ วันที่ 26 กันยายน 2561 โดยมีทุน จดทะเบียน 1 ล้านบาท ประกอบด้วยหุ้นสามัญจำนวน 9,800 หุ้น มูลค่าหุ้นละ 100 บาท รวมจำนวน 980,000 บาท มีสิทธิ์ออกเสียงในที่ประชุมผู้ถือหุ้น 1 เสียง ต่อ 1 หุ้น คิดเป็น 9,800 เสียง และหุ้นบุริมสิทธิ์จำนวน 200 หุ้น มูลค่าหุ้นละ 100 บาท รวมจำนวน 20,000 บาท มีสิทธิ์ออกเสียง 50 เสียง ต่อ 1 หุ้น คิดเป็น 10,000 เสียง รวมเป็น 19,800 เสียง บริษัทมีสิทธิ์ออกเสียง 14,898 เสียง คิดเป็นร้อยละ 75.24

นอกจากการออกเสียงดังกล่าวข้างต้นหุ้นสามัญและหุ้นบุริมสิทธิ์ดังกล่าวมีสิทธิ์เท่าเทียมกัน โดยมีรายละเอียดดังนี้



**13. อสังหาริมทรัพย์เพื่อการลงทุน**



เมื่อวันที่ 1 ตุลาคม 2563 บริษัทได้ซื้อที่ดินพร้อมอาคารจากบริษัทที่เกี่ยวข้องกัน (บริษัท เดลต้า กรุ๊ป โฮลดิ้ง จำกัด) ราคาทุน 79.36 ล้านบาท ในราคาต่ำกว่ามูลค่ายุติธรรม ประเมินราคาโดยบริษัท ซีพีเอ็ม แคปปิทัล จำกัด ซึ่งเป็นผู้ประเมินราคาอิสระตามรายงานลงวันที่ 3 กรกฎาคม 2563 โดยพิจารณาราคาตลาดตามวิธีคิดต้นทุน (Cost Approach) และวิธีเปรียบเทียบตลาด (Market Comparison Approach) มีราคาประเมินจำนวน 81.53 ล้านบาท ปัจจุบันที่ดินพร้อมอาคารดังกล่าวได้นำให้เช่าแก่บริษัทอื่นแห่งหนึ่ง



ระหว่างงวด ผู้ถือหุ้นเดิมของบริษัทได้นำที่ดินและอาคารสำนักงานรวมมูลค่า 38.50 ล้านบาท ชำระค่าหุ้นเพิ่มทุนและได้จดทะเบียนโอนกรรมสิทธิ์แล้ว เมื่อวันที่ 7 กุมภาพันธ์ 2563

เมื่อวันที่ 1 ตุลาคม 2563 บริษัทได้ซื้อเครื่องจักรและอุปกรณ์บางส่วนจากบริษัทที่เกี่ยวข้องกัน (บริษัท เดลต้า กรุ๊ป โฮลดิ้ง จำกัด) ราคาทุน 8.08 ล้านบาท ในราคาต่ำกว่ามูลค่ายุติธรรม ประเมินราคาโดย บริษัท ซีพีเอ็ม แคปปิทัล จำกัด ซึ่งเป็นผู้ประเมินราคาอิสระตามรายงานลงวันที่ 3 กรกฎาคม 2563 โดยพิจารณาราคาตลาดตามวิธีวิเคราะห์มูลค่าจากต้นทุน (Cost Approach) มีราคาประเมินจำนวน 8.64 ล้านบาท ปัจจุบันบริษัทได้นำเครื่องจักรดังกล่าวบางส่วน โดยมีมูลค่าตามบัญชีสุทธิ 2.84 ล้านบาทให้บริษัทอื่นเช่าพร้อมอสังหาริมทรัพย์เพื่อการลงทุน (ตามหมายเหตุข้อ 13) ส่วนเครื่องจักรที่เหลือมูลค่าสุทธิ 5.05 ล้านบาท บริษัทใช้ในผลิตสินค้า และบางส่วนมีนโยบายจะนำไปติดตั้งเพื่อขยายสายการผลิตในอนาคต

ณ วันที่ 31 ธันวาคม 2563 บริษัทมีอาคารและอุปกรณ์จำนวนหนึ่งซึ่งตัดค่าเสื่อมราคาหมดแล้วแต่ยังใช้งานอยู่ มูลค่าตามบัญชีก่อนหักค่าเสื่อมราคาสะสมของสินทรัพย์ดังกล่าวมีจำนวนประมาณ 112.98 ล้านบาท (ปี 2562 : 101.63 ล้านบาท)

ณ วันที่ 31 ธันวาคม 2563 บริษัทได้นำที่ดิน อาคารและเครื่องจักรบางส่วนมูลค่าสุทธิตามบัญชีจำนวน 15.26 ล้านบาท (ปี 2562 : 17.11 ล้านบาท) ไปค้ำประกันวงเงินสินเชื่อจากสถาบันการเงิน (ตามหมายเหตุข้อ 17 และข้อ 20)

**15. เครื่องหมายการค้า**

เครื่องหมายการค้าเกี่ยวกับผลิตภัณฑ์สี มูลค่า 56.70 ล้านบาท บริษัทย่อยได้มาภายใต้สัญญาซื้อ (ตามหมายเหตุข้อ 23) เครื่องหมายการค้าดังกล่าวมีอายุ 10 ปี นับจากวันที่จดทะเบียนกับกรมทรัพย์สินทางปัญญา สิ้นสุดวันที่ 28 สิงหาคม 2564 และอาจต่ออายุได้ทุก ๆ 10 ปี

**16. สินทรัพย์ไม่มีตัวตนอื่น**



**17. เงินเบิกเกินบัญชีและเงินกู้ยืมระยะสั้นจากสถาบันการเงิน**



17.1 ณ วันที่ 31 ธันวาคม 2563 บริษัทมีวงเงินเบิกเกินบัญชีธนาคารรวมจำนวน 40 ล้านบาท โดยมีอัตราดอกเบี้ยแตกต่างกัน (ปี 2562 : 50 ล้านบาท )

17.2 ณ วันที่ 31 ธันวาคม 2563 บริษัทมีวงเงินกู้ยืมระยะสั้นจากธนาคารเป็นตั๋วสัญญาใช้เงิน และสัญญากู้ยืมรวมจำนวน 306.80 ล้านบาท โดยมีอัตราดอกเบี้ยแตกต่างกัน (ปี 2562 : 203.15 ล้านบาท)

วงเงินเบิกเกินบัญชี และวงเงินกู้ยืมระยะสั้นจากธนาคารดังกล่าว ค้ำประกันโดยบัญชีเงินฝากประจำของบริษัท (ตามหมายเหตุข้อ 11) จำนองที่ดินพร้อมสิ่งปลูกสร้างกรรมสิทธิ์ของบริษัท (ตามหมายเหตุข้อ 14) และบัญชีเงินฝากประจำของกรรมการบริษัท (ตามหมายเหตุข้อ 7)

ทั้งนี้บริษัทจะต้องปฏิบัติตามเงื่อนไขของธนาคาร โดยจะไม่ก่อให้เกิดและหรืออนุญาตให้มีการสร้างหลักประกันและภาระผูกพันใดๆของที่ดินและสิ่งปลูกสร้างบนโฉนด เลขที่ 1750 รวมทั้งไม่จำหน่ายทรัพย์สินดังกล่าว และบริษัทต้องดำรงหนี้สินต่อส่วนของผู้ถือหุ้นไม่เกินกว่าที่กำหนดในสัญญา

**18. เจ้าหนี้การค้าและเจ้าหนี้หมุนเวียนอื่น**



**19. ส่วนของหนี้สินระยะยาวที่ถึงกำหนดชำระภายในหนึ่งปี**



**20. เงินกู้ยืมระยะยาวจากสถาบันการเงิน**





วงเงินที่ 1 และ 2 ปลอดเงินต้น 5 ปี กำหนดชำระคืนเงินต้นภายในระยะเวลา 2 ปีๆละ 5 ล้านบาท สิ้นสุด วันที่ 14 มกราคม 2565 และ 2566

วงเงินที่ 3 ปลอดเงินต้น 1 ปี และปลอดดอกเบี้ย 6 เดือน กำหนดชำระคืนเงินต้นภายในระยะเวลา 2 ปี โดยชำระเป็นรายเดือนงวดละ 0.67 ล้านบาท สิ้นสุดเดือนเมษายน 2565

เงินกู้ยืมดังกล่าวค้ำประกันโดยจำนองที่ดิน อาคารบางส่วน และเครื่องจักรบางส่วนของบริษัท (ตามหมายเหตุข้อ 14) และค้ำประกันโดยส่วนตัวกรรมการบริษัท (ตามหมายเหตุข้อ 7)

**21. ประมาณการหนี้สินไม่หมุนเวียนสำหรับผลประโยชน์พนักงาน**

การเปลี่ยนแปลงในมูลค่าปัจจุบันของภาระผูกพันของโครงการผลประโยชน์พนักงาน สำหรับปีสิ้นสุดวันที่ 31 ธันวาคม 2563 มีดังนี้



ค่าใช้จ่ายเกี่ยวกับผลประโยชน์ระยะยาวของพนักงานรับรู้ในรายการต่อไปนี้ในส่วนของกำไรหรือขาดทุน



สมมติฐานที่สำคัญในการประมาณการตามหลักคณิตศาสตร์ประกันภัย ณ วันประเมิน สรุปได้ดังนี้



ผลกระทบของการเปลี่ยนแปลงสมมติฐานที่สำคัญต่อมูลค่าปัจจุบันของภาระผูกพันผลประโยชน์ระยะยาวของพนักงาน ณ วันที่ 31 ธันวาคม 2563 และ 2562 สรุปได้ดังนี้





**22. ประมาณการหนี้สินไม่หมุนเวียนอื่น - หนี้สินเงินคืน/ สิทธิในสินค้าที่จะได้รับคืน**

รายการเปลี่ยนแปลงในประมาณการหนี้สินไม่หมุนเวียนอื่น - หนี้สินเงินคืน และสิทธิในสินค้าที่จะได้รับคืน สำหรับปีสิ้นสุดวันที่ 31 ธันวาคม 2563 และ 2562 สรุปได้ดังนี้



**23. หนี้สินทางการเงินไม่หมุนเวียนอื่น**



วันที่ 31 ธันวาคม 2563 บริษัทย่อยค้างชำระค่าเครื่องหมายการค้าเกี่ยวกับผลิตภัณฑ์สี (ตามหมายเหตุข้อ 15) ซึ่งซื้อจากกรรมการของบริษัทย่อย ตามสัญญาซื้อขายเครื่องหมายการค้า ลงวันที่ 30 กันยายน 2561 จำนวน 56.21 ล้านบาท มีเงื่อนไขการจ่ายชำระภายในระยะเวลา 10 ปี โดยมีอัตราดอกเบี้ยเงินกู้ส่วนเพิ่ม กำหนดจ่ายชำระเงินต้นพร้อมดอกเบี้ยเป็นรายเดือน เริ่มงวดแรกวันที่ 31 มกราคม 2562 สิ้นสุดวันที่ 31 ธันวาคม 2571

**24. ทุนเรือนหุ้น**

การเปลี่ยนแปลงของบัญชีทุนเรือนหุ้น สำหรับปีสิ้นสุดวันที่ 31 ธันวาคม 2563 และ 2562 มีดังนี้



*24.1 เพิ่มทุน ปี 2562*

ที่ประชุมวิสามัญผู้ถือหุ้น ครั้งที่ 2/2562 เมื่อวันที่ 7 ธันวาคม 2562 มีมติอนุมัติให้บริษัทเพิ่มทุนจดทะเบียนจำนวน 30 ล้านบาท จากจำนวน 25 ล้านบาท เป็น 55 ล้านบาท โดยแบ่งเป็นหุ้นสามัญ 2.20 ล้านหุ้น มูลค่าหุ้นละ 25 บาท บริษัทได้จดทะเบียนเพิ่มทุนดังกล่าวกับกระทรวงพาณิชย์ เมื่อวันที่ 17 ธันวาคม 2562

*24.2 เพิ่มทุน ปี 2563 ครั้งที่ 1*

ที่ประชุมวิสามัญผู้ถือหุ้น ครั้งที่ 1/2563 เมื่อวันที่ 28 มกราคม 2563 มีมติอนุมัติให้บริษัทเพิ่มทุน จดทะเบียนจากเดิมจำนวน 55 ล้านบาท เป็น 106.75 ล้านบาท (แบ่งเป็นหุ้นสามัญ 4.27 ล้านหุ้น มูลค่าหุ้นละ 25 บาท) โดยจัดสรรขายหุ้นสามัญเพิ่มทุนจำนวน 51.75 ล้านบาท (แบ่งเป็น 2.07 ล้านหุ้น มูลค่าหุ้นละ 25 บาท) ดังนี้

* จัดสรรขายให้ผู้ถือหุ้นเดิมจำนวน 45 ล้านบาท (แบ่งเป็น 1.80 ล้านหุ้น ในราคาตามมูลค่าที่ตราไว้หุ้นละ 25 บาท)
* จัดสรรขายให้ผู้ถือหุ้นภายนอกจำนวน 6.75 ล้านบาท (แบ่งเป็น 0.27 ล้านหุ้น มูลค่าที่ตราไว้หุ้นละ 25 บาท) โดยขายตามมูลค่ายุติธรรมในราคาหุ้นละ 112.50 บาท มีส่วนเกินมูลค่าหุ้น หุ้นละ 87.50 บาท หักค่านายหน้า 1.06 ล้านบาท คงเหลือส่วนเกินมูลค่าหุ้นจำนวน 22.56 ล้านบาท

บริษัทจดทะเบียนเพิ่มทุนดังกล่าวกับกระทรวงพาณิชย์ เมื่อวันที่ 19 กุมภาพันธ์ 2563 และได้รับชำระค่าหุ้นเพิ่มทุนแล้วทั้งจำนวนในระหว่างปี โดยผู้ถือหุ้นเดิมชำระค่าหุ้นบางส่วนเป็นที่ดินและอาคารสำนักงาน ตามราคาประเมินของผู้ประเมินอิสระ และได้จดทะเบียนโอนกรรมสิทธิ์เมื่อวันที่ 7 กุมภาพันธ์ 2563

*24.3 เปลี่ยนแปลงมูลค่าหุ้น และเพิ่มทุนครั้งที่ 2 ปี 2563*

ที่ประชุมวิสามัญผู้ถือหุ้น ครั้งที่ 2/2563 เมื่อวันที่ 7 กรกฎาคม 2563 มีมติอนุมัติให้ลดมูลค่าหุ้นที่ตราไว้จากมูลค่าหุ้นละ 25 บาทเป็นมูลค่าหุ้นละ 1 บาท ทำให้จำนวนหุ้นเพิ่มขึ้นจากเดิม 4.27 ล้านหุ้น เป็น 106.75 ล้านหุ้น และอนุมัติให้เพิ่มทุนจดทะเบียนจากเดิมจำนวน 106.75 ล้านบาท เป็น 230 ล้านบาท (แบ่งเป็นหุ้นสามัญ 230 ล้านหุ้น มูลค่าหุ้นละ 1 บาท) โดยจัดสรรหุ้นสามัญเพิ่มทุนจำนวน 123.25 ล้านบาท (แบ่งเป็น 123.25 ล้านหุ้น มูลค่าหุ้นละ 1 บาท) ดังนี้

* จัดสรรขายให้แก่ผู้ถือหุ้นเดิมจำนวน 70 ล้านบาท ในอัตราส่วนการจองซื้อ 1.525 หุ้นเดิม ต่อ 1 หุ้นใหม่
* จัดสรรเพื่อรองรับการขายให้ประชาชนทั่วไปครั้งแรก (Intial Public Offering) จำนวน 53.25 ล้านบาท

บริษัทจดทะเบียนเพิ่มทุนจำนวน 123.25 ล้านบาท เป็นทุนจดทะเบียน 230 ล้านบาท กับกระทรวงพาณิชย์ เมื่อวันที่ 18 กันยายน 2563 และได้รับชำระค่าหุ้นเพิ่มทุนจากการขายให้ผู้ถือหุ้นเดิมของบริษัทจำนวน 70 ล้านบาท แล้วทั้งจำนวนในระหว่างปี รวมเป็นทุนที่ออกและเรียกชำระแล้วจำนวน 176.75 ล้านบาท

**25. สำรองตามกฎหมาย**

ตามพระราชบัญญัติบริษัทมหาชนจำกัด พ.ศ. 2535 บริษัทต้องจัดสรรกำไรสุทธิประจำปีส่วนหนึ่งไว้เป็นทุนสำรองตามกฎหมายไม่น้อยกว่าร้อยละ 5 ของกำไรสุทธิประจำปี หักด้วยยอดขาดทุนสะสมยกมา (ถ้ามี)จนกว่าทุนสำรองนี้จะมีจำนวนไม่น้อยกว่าร้อยละ 10 ของทุนจดทะเบียน สำรองตามกฎหมายดังกล่าว ไม่สามารถนำไปจ่ายเป็นเงินปันผลได้

**26. กำไรต่อหุ้นขั้นพื้นฐาน (ตามหมายเหตุ ข้อ 38)**

บริษัทได้ปรับปรุงกำไร(ขาดทุน) ต่อหุ้นขั้นพื้นฐาน สำหรับปีสิ้นสุดวันที่ 31 ธันวาคม 2562 ย้อนหลัง เนื่องจากมีการเปลี่ยนแปลงมูลค่าหุ้นที่ตราไว้ในระหว่างปี 2563 โดยมีรายละเอียด ดังนี้



กำไรต่อหุ้นขั้นพื้นฐานสำหรับแต่ละปีสิ้นสุดวันที่ 31 ธันวาคม 2563 และ 2562 คำนวณจากกำไรสำหรับปีที่เป็นส่วนของผู้ถือหุ้นสามัญของบริษัท และจำนวนหุ้นสามัญที่ออกจำหน่ายแล้วระหว่างปีถัวเฉลี่ยถ่วงน้ำหนัก โดยแสดงการคำนวณดังนี้



**27. เงินปันผล**

ที่ประชุมคณะกรรมการ ครั้งที่ 2/2563 เมื่อวันที่ 10 กุมภาพันธ์ 2563 มีมติอนุมัติให้จ่ายเงินปันผลระหว่างกาลสำหรับกำไรสะสม ณ วันที่ 31 ธันวาคม 2562 และกำไรจากการดำเนินงานเดือนมกราคม 2563 ในอัตราหุ้นละ 6.43 บาท จำนวน 2.20 ล้านหุ้น เป็นจำนวนเงิน 14.15 ล้านบาท โดยบริษัทจ่ายเงินปันผลดังกล่าวแล้วเมื่อวันที่ 10 มีนาคม 2563

ที่ประชุมคณะกรรมการ ครั้งที่ 4/2563 เมื่อวันที่ 26 ธันวาคม 2563 มีมติอนุมัติให้จ่ายเงินปันผลระหว่างกาล สำหรับกำไรสะสมตั้งแต่ 1 กุมภาพันธ์ 2563 ถึงวันที่ 31 ตุลาคม 2563 จำนวน 27.57 ล้านบาท สัดส่วนตามรายชื่อผู้ถือหุ้นที่ปรากฎในสมุดทะเบียนผู้ถือหุ้นของบริษัท ณ วันที่ 15 มกราคม 2564 ในอัตราหุ้นละ 0.16 บาท สำหรับหุ้นสามัญจำนวน 176.75 ล้านหุ้น โดยบริษัทจ่ายเงินปันผลดังกล่าวแล้วเมื่อวันที่ 22 มกราคม 2564

**28. รายได้อื่น**



**29. ค่าตอบแทนกรรมการและผู้บริห**าร

ค่าตอบแทนกรรมการ เป็นผลประโยชน์ที่จ่ายให้แก่กรรมการของบริษัท ตามมาตรา 90 ของพระราชบัญญัติบริษัทมหาชนจำกัดโดยไม่รวมเงินเดือนและผลประโยชน์ที่เกี่ยวข้องที่จ่ายให้กับกรรมการในฐานะผู้บริหาร

ค่าตอบแทนผู้บริหาร ประกอบด้วยเงินเดือน ค่าตอบแทน และผลประโยชน์อื่นให้กับกรรมการเฉพาะในฐานะผู้บริหาร และให้กับผู้บริหาร ตามนิยามในประกาศของสำนักงานคณะกรรมการกำกับหลักทรัพย์และตลาดหลักทรัพย์ อันได้แก่ ผู้จัดการหรือผู้ดำรงตำแหน่งระดับบริหารสี่รายแรกต่อจากผู้จัดการลงมา และผู้ซึ่งดำรงตำแหน่งเทียบเท่าระดับบริหารรายที่สี่ทุกราย และให้หมายความรวมถึงผู้ดำรงตำแหน่งระดับบริหารในสายงานบัญชีหรือการเงินที่เป็นระดับผู้จัดการฝ่ายขึ้นไปหรือเทียบเท่า

**30. กองทุนสำรองเลี้ยงชีพพนักงาน**

บริษัทได้จัดตั้งกองทุนสำรองเลี้ยงชีพสำหรับพนักงานของบริษัทบนพื้นฐานความสมัครใจของพนักงานในการเป็นสมาชิกของกองทุน โดยบริษัทและพนักงานจะจ่ายเงินสมทบและเงินสะสมเข้ากองทุนเป็นรายเดือนในอัตราร้อยละ 3 ของเงินเดือน กองทุนสำรองเลี้ยงชีพนี้ได้จดทะเบียนเป็นกองทุนสำรองเลี้ยงชีพตามข้อกำหนดของกระทรวงการคลังและจัดการกองทุนโดยผู้จัดการกองทุนที่ได้รับอนุญาต

**31. ค่าใช้จ่ายตามลักษณะ**

รายการค่าใช้จ่ายแบ่งตามลักษณะ สำหรับปีสิ้นสุดวันที่ 31 ธันวาคม 2563 และ 2562 ประกอบด้วยรายการค่าใช้จ่ายที่สำคัญ ดังต่อไปนี้



**32. ภาษีเงินได้**

ค่าใช้จ่ายภาษีเงินได้ที่รับรู้ในกำไรหรือขาดทุน สรุปได้ดังนี้



จำนวนภาษีเงินได้ที่เกี่ยวข้องกับส่วนประกอบแต่ละส่วนของกำไรขาดทุนเบ็ดเสร็จอื่น สำหรับปีสิ้นสุดวันที่ 31 ธันวาคม 2563 และ 2562 สรุปได้ดังนี้



รายการกระทบยอดระหว่างกำไรทางบัญชีกับค่าใช้จ่ายภาษีเงินได้มีดังนี้



ส่วนประกอบของสินทรัพย์ภาษีเงินได้รอการตัดบัญชีและหนี้สินภาษีเงินได้รอการตัดบัญชี ประกอบด้วยรายการดังต่อไปนี้



**33. ข้อมูลทางการเงินจำแนกตามส่วนงาน**

ข้อมูลส่วนงานดำเนินงานที่นำเสนอนี้สอดคล้องกับรายงานภายในของบริษัทที่ผู้มีอำนาจตัดสินใจสูงสุดด้านการดำเนินงานได้รับ และสอบทานอย่างสม่ำเสมอเพื่อใช้ในการตัดสินใจในการจัดสรรทรัพยากรให้กับส่วนงานและประเมินผลการดำเนินงานของส่วนงาน ทั้งนี้ผู้มีอำนาจตัดสินใจสูงสุดด้านการดำเนินงานของบริษัทคือกรรมการผู้จัดการใหญ่

กลุ่มบริษัทดำเนินธุรกิจหลักในส่วนงานดำเนินงานที่รายงานเพียงส่วนงานเดียว คือ การผลิตและจำหน่ายสีและเคมีภัณฑ์ และดำเนินธุรกิจในประเทศไทย กลุ่มบริษัทประเมินผลการปฏิบัติงานของส่วนงานโดยพิจารณาจากกำไรหรือขาดทุนจากการดำเนินงาน ซึ่งวัดมูลค่าโดยใช้เกณฑ์เดียวกับที่ใช้ในการวัดกำไรหรือขาดทุนจากการดำเนินงานและสินทรัพย์รวมในงบการเงิน ดังนั้น รายได้ กำไรจากการดำเนินงาน และสินทรัพย์ที่แสดงอยู่ในงบการเงิน จึงถือเป็นการรายงานตามส่วนงานดำเนินงานแล้ว

***ลูกค้ารายใหญ่***

ในปี 2563 กลุ่มบริษัทมีรายได้จากลูกค้าภายนอกที่มีมูลค่าเท่ากับหรือมากกว่าร้อยละ 10 ของรายได้ของกิจการจำนวน 2 ราย รวม 227.67 ล้านบาท (ปี 2562 : 2 ราย รวม 238 ล้านบาท)

**34. วัตถุประสงค์และนโยบายการบริหารความเสี่ยงทางการเงิ**น

เครื่องมือทางการเงินที่สำคัญของกลุ่มบริษัทประกอบด้วย เงินสดและรายการเทียบเท่าเงินสด ลูกหนี้การค้าและลูกหนี้หมุนเวียนอื่น สินทรัพย์ทางการเงินหมุนเวียนอื่น สินทรัพย์ทางการเงินหมุนเวียนที่ไม่ใช่เงินสดที่เป็นหลักประกัน เงินเบิกเกินบัญชีและเงินกู้ยืมระยะสั้นจากสถาบันการเงิน เจ้าหนี้การค้าและเจ้าหนี้หมุนเวียนอื่น เงินกู้ยืมระยะยาวจากสถาบันการเงิน และหนี้สินทางการเงินไม่หมุนเวียนอื่น กลุ่มบริษัท มีความเสี่ยงที่เกี่ยวข้องกับเครื่องมือทางการเงินดังกล่าว และมีนโยบายการบริหารความเสี่ยงดังนี้

***ความเสี่ยงด้านเครดิต***

ความเสี่ยงทางด้านสินเชื่อคือ ความเสี่ยงที่ลูกค้าหรือคู่สัญญาไม่สามารถชำระหนี้แก่บริษัท ตามเงื่อนไขที่ ตกลงไว้เมื่อครบกำหนด

ฝ่ายบริหารได้กำหนดนโยบายทางด้านสินเชื่อเพื่อควบคุมความเสี่ยงทางด้านสินเชื่อดังกล่าวอย่างสม่ำเสมอ โดยการวิเคราะห์ฐานะทางการเงินของลูกค้าทุกรายที่ขอวงเงินสินเชื่อในระดับหนึ่งๆ ณ วันที่รายงาน ไม่พบว่ามีความเสี่ยงจากสินเชื่อที่เป็นสาระสำคัญ ความเสี่ยงสูงสุดทางด้านสินเชื่อแสดงไว้ในราคาตามบัญชีของสินทรัพย์ทางการเงินแต่ละรายการในงบแสดงฐานะการเงิน อย่างไรก็ตาม เนื่องจากบริษัทมีฐานลูกค้าจำนวนมาก ฝ่ายบริหารไม่ได้คาดว่าจะเกิดผลเสียหายที่มีสาระสำคัญจากการเก็บหนี้ไม่ได้

***ความเสี่ยงด้านตลาด***

กลุ่มบริษัทมีความเสี่ยงด้านการตลาด ได้แก่ ความเสี่ยงด้านอัตราดอกเบี้ย และความเสี่ยงด้านราคาวัตถุดิบ ซึ่งส่วนใหญ่อ้างอิงราคาน้ำมัน

***ความเสี่ยงจากอัตราดอก*เบี้ย**

ความเสี่ยงด้านอัตราดอกเบี้ยหมายถึง ความเสี่ยงที่เกิดจากการเปลี่ยนแปลงที่จะเกิดในอนาคตของอัตราดอกเบี้ยในตลาด ซึ่งส่งผลกระทบต่อการดำเนินงานและกระแสเงินสดของบริษัท บริษัทมีความเสี่ยงด้านอัตราดอกเบี้ยที่เกิดจาก เงินเบิกเกินบัญชีและเงินกู้ยืมระยะสั้นจากสถาบันการเงิน และ เงินกู้ยืมระยะยาวจากสถาบันการเงิน ฝ่ายบริหารได้พิจารณาแล้วว่าความเสี่ยงด้านอัตราดอกเบี้ยของบริษัทมีระดับต่ำ เนื่องจากอัตราดอกเบี้ยส่วนใหญ่เป็นอัตราคงที่ ดังนี้

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  |  | |  | |  | | *(หน่วย:พันบาท)* | | |
|  | งบการเงินรวม  ณ วันที่ 31 ธันวาคม 2563 | | | | | | | | |
|  | อัตราดอกเบี้ยปรับขึ้นลงตามราคาตลาด | | อัตราดอกเบี้ย  คงที่ | | ไม่มีอัตราดอกเบี้ย | | รวม | | อัตราดอกเบี้ย | | |
|  |  | |  | |  | |  | |  | | |
| ***สินทรัพย์ทางการเงิน*** |  |  | |  | |  | |  | |
| เงินสดและรายการเทียบเท่าเงินสด | 26,346 | - | | - | | 26,346 | | 0.05-0.125 | | |
| ลูกหนี้การค้าและลูกหนี้หมุนเวียนอื่น | - | - | | 229,824 | | 229,824 | | - | | |
| สินทรัพย์ทางการเงินหมุนเวียนอื่น | - | 223 | | - | | 223 | | 0.55 | | |
| สินทรัพย์ทางการเงินหมุนเวียน ที่ไม่ใช่เงินสดที่เป็นหลักประกัน | - | 36,500 | | - | | 36,500 | | 0.55 | | |
| ***หนี้สินทางการเงิน*** |  |  | |  | |  | |  | | |
| เงินเบิกเกินบัญชีและเงินกู้ยืม ระยะสั้นจากสถาบันการเงิน | 120,643 | - | | - | | 120,643 | | MOR, MOR+0.5, MLR, MLR-0.5, F/D+0.75 -1 และ  2-3.75 | | | |
| เจ้าหนี้การค้าและเจ้าหนี้หมุนเวียนอื่น | - | - | | 229,451 | | 229,451 | | - | | | |
| ส่วนของหนี้สินระยะยาว ที่ถึงกำหนดชำระภายในหนึ่งปี | - | 7,335 | | - | | 7,335 | | 2-6 | | | |
| เงินกู้ยืมระยะยาวจากสถาบันการเงิน | - | 12,667 | | - | | 12,667 | | 2 และ 4 | | | |
| หนี้สินทางการเงินไม่หมุนเวียนอื่น | - | 53,935 | |  | | 53,935 | | 6 | | | |
|  |  |  | |  | |  | |  | | | |







***การวิเคราะห์ผลกระทบของการเปลี่ยนแปลงอัตราดอกเบี้ย***

กลุ่มบริษัทไม่มีผลกระทบต่อกำไรก่อนภาษีอย่างเป็นสาระสำคัญจากการเปลี่ยนแปลงของดอกเบี้ยที่ปรับขึ้นลงตามอัตราตลาด

***ความเสี่ยงด้านสภาพคล่อง***

บริษัทมีการควบคุมความเสี่ยงจากการขาดสภาพคล่องโดยการรักษาระดับของเงินสดและรายการเทียบเท่าเงินสดให้เพียงพอต่อการดำเนินงานของบริษัท และเพื่อทำให้ผลกระทบจากความผันผวนของกระแสเงินสดลดลง

***มูลค่ายุติธรรมของเครื่องมือทางการเงิน***

เนื่องจากสินทรัพย์ทางการเงินและหนี้สินทางการเงินบางส่วนจัดอยู่ในประเภทระยะสั้นหรือมีอัตราดอกเบี้ยใกล้เคียงกับอัตราตลาด ฝ่ายบริหารของบริษัทจึงประมาณมูลค่ายุติธรรมของสินทรัพย์ทางการเงินและหนี้สินทางการเงินดังกล่าวใกล้เคียงกับมูลค่าตามบัญชีที่แสดงในงบแสดงฐานะการเงิน

มูลค่าตามบัญชีและมูลค่ายุติธรรมของสินทรัพย์ทางการเงินและหนี้สินทางการเงิน ณ วันที่ 31 ธันวาคม 2563และ 2562 มีดังต่อไปนี้





**35.** **ภาระผูกพันและหนี้สินที่อาจเกิดขึ้น**

*35.1 ภาระผูกพันสัญญาบริการ*

ณ วันที่ 31 ธันวาคม 2563 บริษัทมีภาระผูกพันตามสัญญาว่าจ้างบริการกับบริษัทเอกชน รวมจำนวน 1.35 ล้านบาท (ปี 2562 : 1.88 ล้านบาท)

*35.2 ภาระผูกพันสัญญาขายสินค้า*

บริษัทมีภาระที่จะต้องปฏิบัติตามเงื่อนไขในสัญญาขายสินค้า โดยต้องส่งมอบสินค้าให้แก่ลูกค้าตามราคาที่ตกลงร่วมกัน บริษัทได้รับเงินล่วงหน้าค่าสินค้าแล้วทั้งจำนวน รายละเอียดสำหรับปีสิ้นสุดวันที่ 31 ธันวาคม 2563 และ 2562 มีดังนี้



*35.3 การค้ำประกัน*

ณ วันที่ 31 ธันวาคม 2563 บริษัทมีหนังสือค้ำประกันกับหน่วยงานราชการซึ่งออกโดยธนาคารจำนวน 0.71 ล้านบาท (ปี 2562 : 1.09 ล้านบาท)

**36. ผลสะสมจากการแก้ไขข้อผิดพลาดทางบัญชี**

36.1 งบการเงินสำหรับปี 2563 ที่บริษัทได้เสนอไปแล้ว กลุ่มบริษัทได้รับรู้รายได้จากการขายสีกึ่งสำเร็จรูปไว้ไม่ถูกต้อง โดยระบุภาระที่ต้องปฏิบัติเพียงภาระเดียว ซึ่งที่ถูกต้องมีภาระที่ต้องปฏิบัติ 2 ภาระ คือมีภาระในการผสมสีเพิ่มอีก 1 ภาระ บริษัทจึงได้ปรับปรุงนโยบายรับรู้รายได้จากการขายสีกึ่งสำเร็จรูปเป็น 2 ภาระตามที่กล่าวไว้ในหมายเหตุข้อ 5.1 ดังนั้นจึงได้ปรับปรุงงบการเงิน ปี 2563 และปรับย้อนงบการเงินปี 2562 ใหม่ จากเดิมที่บันทึกต้นทุนในการผสมสีและค่าใช้จ่ายเกี่ยวกับพนักงานขายบางส่วนเป็นรายการสุทธิจากการขาย จึงปรับปรุงเป็นต้นทุนบริการผสมสี และต้นทุนในการจัดจำหน่าย และจัดประเภทบัญชีใหม่จากรายได้จากการขาย เป็นรายได้จากการขายและบริการ และต้นทุนขาย เป็นต้นทุนขายและบริการ เพื่อให้ถูกต้องตามนโยบายบัญชีข้างต้น

จำนวนเงินของรายการปรับปรุงและรายการจัดประเภทบัญชีใหม่ ที่มีผลกระทบต่องบกำไรขาดทุนเบ็ดเสร็จ สำหรับปีสิ้นสุดวันที่ 31 ธันวาคม 2563 และ 2562 มีดังนี้

*ก. การแก้ไขข้อผิดพลาดและจัดประเภทบัญชีใหม่ในงบกำไรขาดทุนเบ็ดเสร็จ สำหรับปีสิ้นสุดวันที่ 31 ธันวาคม 2563 (ตามหมายเหตุข้อ 38)*

เดิมก่อนปรับปรุง บริษัทได้แสดงต้นทุนในการผสมสีและค่าใช้จ่ายเกี่ยวกับพนักงานขายบางส่วนเป็นรายการสุทธิจากรายได้จากการขายจำนวน 36,512 พันบาท ได้ปรับปรุงใหม่เป็นต้นทุนบริการจำนวน 6,345 พันบาท และต้นทุนในการจัดจำหน่ายจำนวน 30,167 พันบาท และจัดประเภทบัญชีใหม่จากรายได้จากการขายเป็นรายได้จากการขายและบริการจำนวน 596,162 พันบาท และจากต้นทุนขายเป็นต้นทุนขายและบริการจำนวน 340,229 พันบาท





*ข. การแก้ไขข้อผิดพลาดและจัดประเภทบัญชีใหม่ในงบกำไรขาดทุนเบ็ดเสร็จ สำหรับปีสิ้นสุดวันที่ 31 ธันวาคม 2562 (ตามหมายเหตุข้อ 38)*

เดิมก่อนปรับปรุง บริษัทได้แสดงต้นทุนในการผสมสีและค่าใช้จ่ายเกี่ยวกับพนักงานขายบางส่วนเป็นรายการสุทธิจากรายได้จากการขายจำนวน 38,712 พันบาท ได้ปรับปรุงใหม่เป็นต้นทุนบริการจำนวน 7,326 พันบาท และต้นทุนในการจัดจำหน่ายจำนวน 31,387 พันบาท และจัดประเภทบัญชีใหม่จากรายได้จากการขายเป็นรายได้จากการขายและบริการจำนวน 585,747 พันบาท และจากต้นทุนขายเป็นต้นทุนขายและบริการจำนวน 363,473 พันบาท





36.2 งบการเงินสำหรับปี 2562 บริษัทบันทึกประมาณการค่าส่งเสริมการขาย และส่วนลดชดเชยในปี 2562 ต่ำไปรวมจำนวน 1,323 พันบาท จึงมีผลให้รายได้จากการขายสูงไปจำนวน 1,077 พันบาท และต้นทุนในการจัดจำหน่ายต่ำไป 246 พันบาท และสินทรัพย์ภาษีเงินได้รอการตัดบัญชีต่ำไปจำนวน 0.27 พันบาท จึงปรับปรุงย้อนหลังในงบการเงินสำหรับปี 2562 ที่นำมาเปรียบเทียบ

จำนวนเงินของรายการปรับปรุงที่มีผลกระทบต่องบแสดงฐานะการเงิน ณ วันที่ 31 ธันวาคม 2562 และงบกำไรขาดทุนเบ็ดเสร็จ สำหรับปีสิ้นสุดวันเดียวกันที่แสดงเปรียบเทียบ มีดังนี้



บริษัทไม่แสดงงบการเงินเปรียบเทียบ ณ วันที่ 1 มกราคม 2562 เนื่องจากการปรับปรุงรายการดังกล่าวข้างต้น เป็นรายการที่เกิดขึ้นในระหว่างปี 2562 ซึ่งไม่ส่งผลกระทบต่อเจ้าหนี้การค้าและเจ้าหนี้หมุนเวียนอื่น สินทรัพย์ภาษีเงินได้รอการตัดบัญชี และกำไรสะสม ณ วันที่ 1 มกราคม 2562

**37. การบริหารจัดการทุน**

วัตถุประสงค์ในการบริหารจัดการทุนที่สำคัญของกลุ่มบริษัท คือ การจัดให้มีซึ่งโครงสร้างทุนที่เหมาะสม เพื่อสนับสนุนการดำเนินธุรกิจของกลุ่มบริษัท และเสริมสร้างมูลค่าการถือหุ้นให้กับผู้ถือหุ้น โดย ณ วันที่ 31 ธันวาคม 2563 กลุ่มบริษัทมีอัตราส่วนหนี้สินต่อทุน 2.26 : 1 (ปี 2562 : 7.01 : 1) และเฉพาะบริษัทมีอัตราส่วนหนี้สินต่อทุน 1.96 : 1 (ปี 2562 : 6.09 : 1)

**38. เหตุการณ์ภายหลังรอบระยะเวลาที่รายงาน**

ณ วันที่ 20 กรกฏาคม 2564 บริษัทได้เพิ่มเติมข้อมูลหมายเหตุประกอบงบการเงินเกี่ยวกับนโยบายบัญชีการรับรู้รายได้จากการขายสินค้าพร้อมบริการ ตามหมายเหตุข้อ 5.1 กำไรต่อหุ้นขั้นพื้นฐาน ตามหมายเหตุข้อ 26 และผลสะสมจากการแก้ไขข้อผิดพลาดทางบัญชี ตามหมายเหตุข้อ 36.1 เพื่อให้ผู้ใช้งบการเงินได้รับข้อมูลในการตัดสินใจเพิ่มขึ้น

**39. การอนุมัติงบการเงิน**

งบการเงินนี้ได้รับการอนุมัติให้ออกงบการเงินโดยคณะกรรมการของบริษัท เมื่อวันที่ 26 กุมภาพันธ์ 2564 และวันที่ 20 กรกฎาคม 2564 (เฉพาะส่วนที่เพิ่มเติมในหมายเหตุประกอบงบการเงินข้อ 38)